text:
O le Togiola
—O se Meaalofa e “Atoatoa Ona Lelei” Mai i le Tamā
“O meaalofa lelei uma ma mea uma e atoatoa ona lelei, e mai . . . i le Tamā.”
PESE: 20, 15
1. O ā faamanuiaga ua maua ona o le togiola?
E TELE faamanuiaga ua maua e ala i le taulaga togiola a Iesu Keriso. O le togiola ua tatala ai le avanoa mo le fanau uma a Atamu o ē e fiafia i le amiotonu, ina ia avea ma vaega o le aiga o le Atua i le lumanaʻi. O le togiola ua mafai ai foʻi ona tatou maua le faamoemoe o le ola fiafia e faavavau. Peitaʻi, e iai isi aogā o le togiola a Keriso e ese mai i le saunia o se lumanaʻi fiafia mo tagata usiusitaʻi. O le lotomalie o Iesu e maliu a o lagolagoina le tonu o le aiā a Ieova e pule ai, ua taliina ai mataupu e sili ona tāua.—Epe. 1:8, 9.
2. (a) O ā mataupu e sili ona tāua o loo taʻua i le tatalo a Iesu? (Tagaʻi i le ata i luga aʻe o le matua.) (e) O ā manatu o le a tatou iloiloina i lenei mataupu?
2 Pe tusa o le lua tausaga a o leʻi maliu Iesu ma saunia le taulaga togiola, sa ia aʻoaʻoina ona soo ia tatalo e faapea: “Lo matou Tamā e o i le lagi, ia faapaiaina lou suafa. Ia oo mai lou malo. Ia faia lou finagalo i le lalolagi, e pei ona faia i le lagi.” (Mata. 6:9, 10) Ina ia tatou talisapaia atili le togiola, seʻi o tatou iloilo pe faapefea ona fesootaʻi le togiola i le faapaiaina o le suafa o le Atua, le pulega o le Malo o le Atua, ma le faataunuuina o le finagalo o le Atua.
“IA FAAPAIAINA LOU SUAFA”
3. O le ā e aofia ai i le suafa o Ieova, ma na faapefea ona taʻuleagaina e Satani lenā suafa paia?
3 O le talosaga muamua na taʻua e Iesu i lana tatalo faaaʻoaʻo, o le faapaiaina lea o le suafa o le Atua. O le suafa o Ieova o loo aofia ai lona silisili ese, mamalu, ma le paia. Na taʻua e Iesu i se tasi o ana tatalo o Ieova o le “Tamā paia.” (Ioa. 17:11) Talu ai e paia Ieova, o ana mataupu silisili la ma tulafono uma e paia. Peitaʻi, na faatogafiti ona fesiligia e Satani i le faatoʻaga i Etena, le aiā a le Atua e faia ai tapulaa mo tagata. Sa taʻuleagaina e Satani le suafa paia o le Atua e ala i le faia o pepelo e faatatau iā Ieova.—Kene. 3:1-5.
4. Na faapefea ona faapaia e Iesu le suafa o le Atua?
4 Peitaʻi, sa matuā tāua iā Iesu le suafa o Ieova. (Ioa. 17:25, 26) Sa faia e Iesu mea uma e na te mafaia ina ia faapaia ai le suafa o le Atua. (Faitau le Salamo 40:8-10.) O lona olaga lelei atoatoa i le lalolagi, na ia faamaonia ai e talafeagai ma ua tonu ona faataatia e Ieova tapulaa mo ana foafoaga atamamai. E ui lava na faapogaia e Satani le maliu tigā o Iesu, peitaʻi sa tumau ona faamaoni atoatoa Iesu i lona Tamā i le lagi. O le faia faapea na faamaonia ai e Iesu, e mafai e se tagata lelei atoatoa ona usiusitaʻi atoatoa i tapulaa amiotonu a le Atua.
5. E faapefea ona tatou faapaiaina le suafa o le Atua?
5 E faapefea ona faaalia e tāua iā i tatou le suafa o Ieova? E ala i a tatou amio. E finagalo Ieova ia tatou paia. (Faitau le 1 Peteru 1:15, 16.) O lona uiga, e tatou te tapuaʻi tau lava o Ieova ma usiusitaʻi iā te ia ma o tatou lotoatoa. E tusa lava foʻi pe sauāina i tatou, e tatou te taumafai malosi ia ola e tusa ai ma ana mataupu silisili ma tulafono amiotonu. E tatou te faasusulu atu lo tatou malamalama ma faamamaluina le suafa o Ieova e ala i le faia o mea tonu. (Mata. 5:14-16) I le avea ai ma ē e paia, e faamaonia atu i le auala e tatou te ola ai, e lelei tulafono a Ieova ae e sesē tuuaʻiga a Satani. E tatou te sesē uma lava. Peitaʻi pe a tatou sesē, e tatou te salamō moni ma liliu ese mai i faiga e lē faamamaluina ai Ieova.—Sala. 79:9.
6. Aiseā e mafai ai ona silasila Ieova iā i tatou o ni ē e amiotonu, e ui lava e tatou te lē lelei atoatoa?
6 E faavae i le taulaga a Keriso, ua faamagalo ai e Ieova agasala a ē e faaalia le faatuatua. Ua ia talia o ni ona tagata tapuaʻi i latou ua tuuina atu iā te ia. Ua taʻuamiotonuina e Ieova Kerisiano faauuina o ni ona atalii, ma e silasila i “isi mamoe” o ē e amiotonu o ni ana uō. (Ioa. 10:16; Roma 5:1, 2; Iako. 2:21-25) O lea, e oo lava i le taimi lenei ua mafai ona tatou maua se tulaga amiotonu i luma o lo tatou Tamā, ma faapaiaina lona suafa ona o le togiola.
“IA OO MAI LOU MALO”
7. O ā faamanuiaga o le a maua i le pulega o le Malo ona o le togiola?
7 I le tatalo faaaʻoaʻo a Iesu, na sosoo ai ma lona talosaga atu i le Atua: “Ia oo mai lou malo.” O le ā le fesootaʻiga o le togiola ma le Malo o le Atua? O le togiola ua mafai ai ona aoaoina le 144,000 ina ia auauna o ni tupu ma ositaulaga faatasi ma Keriso i le lagi. (Faaa. 5:9, 10; 14:1) O le a faaoo mai e Iesu ma ē o le a pule faatasi ma ia, o ē ua faia aʻe ai le Malo o le Atua, aogā o le togiola i tagata usiusitaʻi a o faagasolo le afe tausaga. O le a liua le lalolagi e avea ma parataiso, o le a avea tagata faamaoni uma ma ē e lelei atoatoa, ma autasia atoatoa ai le vaega faalelagi ma le vaega faalelalolagi o le aiga o le Atua. (Faaa. 5:13; 20:6) O le a tuʻimomomoina e Iesu le ulu o le gata, ma aveesea faafitauli uma na pogai mai i le fouvalega a Satani.—Kene. 3:15.
8. (a) Na faapefea ona fesoasoani Iesu i ona soo ia iloa le tāua o le Malo o le Atua? (e) E faapefea ona faaalia e tatou te lagolagoina le Malo i aso nei?
8 A o iai Iesu i le lalolagi, sa fesoasoani i ona soo ina ia iloa le tāua o le Malo o le Atua. Ina ua faatoʻā uma lona papatisoga, na folafola atu e Iesu “le tala lelei o le malo o le Atua” i so o se mea na iai. (Luka 4:43) I ana fetalaiga faaiʻu i ona soo a o leʻi toe afio atu i le lagi, na faatonu ai e Iesu i latou ia molimau atu i “tuluʻiga uma o le lalolagi e faatatau iā te ia.” (Galu. 1:6-8) E ala i le galuega talaʻi o le Malo, ua maua ai e tagata i le lalolagi aoao le avanoa e aʻoaʻoina ai e faatatau i le togiola, ma avea o ni tagatānuu o le Malo o le Atua. I aso nei, e faaalia lo tatou lagolagoina o le Malo e ala i le fesoasoani i uso o Keriso i le lalolagi, ina ia faataunuu le poloaʻiga e talaʻi atu le tala lelei o le Malo i le lalolagi aoao.—Mata. 24:14; 25:40.
“IA FAIA LOU FINAGALO”
9. Aiseā e tatou te mautinoa ai o le a faataunuu e Ieova lona finagalo mo le fanau a tagata?
9 O le ā na uiga i ai Iesu i le isi ana talosaga na sosoo ai e faapea: “Ia faia lou finagalo”? O Ieova o Lē na foafoaina mea. Afai e fetalai o ia o le a tupu se mea, e mautinoa lava o le a faataunuuina. (Isa. 55:11) E na te lē faatagaina le fouvalega a Satani ina ia taofia ai Lona finagalo mo le fanau a tagata. I le amataga, na finagalo Ieova ia faatumulia le lalolagi i fanau lelei atoatoa a Atamu ma Eva. (Kene. 1:28) Pe ana faapea e feoti Atamu ma Eva ae leai se la fanau, o lona uiga o le a lē faataunuuina le finagalo o le Atua ia tumu le lalolagi i a la fanau. O lea, ina ua agasala Atamu ma Eva, na faataga pea e Ieova i laʻua ia maua ni a la fanau. E ala i le togiola, ua aumaia ai e le Atua i tagata faatuatua uma le avanoa e ausia ai le tulaga lelei atoatoa ma ola e faavavau. E alofa Ieova i tagata ma e finagalo ia maua e tagata usiusitaʻi le olaga na finagalo i ai mo i latou.
10. E faapefea ona aogā le togiola i tagata ua maliliu?
10 Ae faapefea le faitau piliona o tagata ua maliliu ae e leʻi aʻoaʻoina e faatatau iā Ieova ma auauna iā te ia? O le togiola o le a mafai ai ona toe faatutūina mai ē ua maliliu. O le a toe faatutūina mai i latou e lo tatou Tamā alofa i le lagi, ma aʻoaʻoina e faatatau i lona finagalo ma ia maua le ola e faavavau. (Galu. 24:15) E finagalo Ieova ia ola tagata ae lē ia feoti. Talu ai o ia o le Puna o le ola, ua avea ai o ia ma Tamā o i latou uma e toe faatutūina mai. (Sala. 36:9) O lea, maʻeu le talafeagai o le aʻoaʻoina o i tatou e Iesu ia tatalo: “Lo matou Tamā e o i le lagi.” (Mata. 6:9) Ua tuuina atu e Ieova iā Iesu le matafaioi tāua o le toe faatutūina mai o ē ua maliliu. (Ioa. 6:40, 44) O le a faataunuu e Iesu i le Parataiso lana matafaioi o le avea ma “toetū ma le ola.”—Ioa. 11:25.
11. O le ā le finagalo o le Atua mo le “motu o tagata e toʻatele”?
11 E lē na o ni nai tagata faapitoa e agalelei i ai Ieova, auā na fetalai Iesu: “O lē e faia le finagalo o le Atua, o ia lenā o loʻu uso, o loʻu tuafafine, ma o loʻu tinā.” (Mare. 3:35) E finagalo le Atua ia avea ma ona tagata tapuaʻi le “motu o tagata e toʻatele” e lē mafaitaulia mai i atunuu, ituaiga, ma gagana uma. O i latou e faatuatua i le togiola a Keriso ma faia le finagalo o le Atua, e mafai ona aufaatasi ma i latou o ē alalaga e faapea: “O lo tatou faaolataga e mai le Atua o lē o loo afio i le nofoālii, ma le Tamaʻi Mamoe.”—Faaa. 7:9, 10.
12. Ua faapefea i le tatalo faaaʻoaʻo ona atagia mai ai le finagalo o Ieova mo tagata usiusitaʻi?
12 O loo atagia mai le finagalo o Ieova mo tagata usiusitaʻi i upu o le tatalo faaaʻoaʻo a Iesu. Ina ia ōgatusa ma lenei tatalo, e tatou te mananaʻo e fai le mea sili ina ia faapaiaina ai le suafa o Ieova. (Isa. 8:13) O le uiga o le suafa o Iesu “O Ieova o le Faaolataga,” ma o lo tatou faaolataga lea e ala mai i le togiola, ua faamamaluina ma faapaiaina ai le suafa o Ieova. O le a faaaogā le Malo o le Atua ina ia aumaia ai aogā o le togiola i tagata usiusitaʻi. O lea, ua faamautinoa mai i le tatalo faaaʻoaʻo, e leai se mea e mafai ona taofia ai le faataunuuina o le finagalo o le Atua.—Sala. 135:6; Isa. 46:9, 10.
IA FAAALIA LOU LOTOFAAFETAI MO LE TOGIOLA
13. O le ā ua faaalia e ala i lo tatou papatisoga?
13 O se tasi o auala tāua e faaalia ai lo tatou lotofaafetai mo le togiola, o le tuuina atu lea o i tatou lava iā Ieova e faavae i le faatuatua i le togiola, ma papatisoina. O lo tatou papatisoga ua faaalia ai “o i tatou lava o auauna a Ieova.” (Roma 14:8) Ua faaalia ai o loo tatou talosaga atu iā Ieova mo se lotofuatiaifo lelei. (1 Pete. 3:21) E tali mai Ieova i lenā talosaga, e ala i le faatatauina iā i tatou o aogā o le toto o le taulaga a Keriso lea e faamamāina ai. E tatou te mautinoa atoatoa o le a ia aumaia iā i tatou mea uma ua ia folafola mai.—Roma 8:32.
14. Aiseā ua poloaʻia ai i tatou ia alolofa i o tatou tuaoi?
14 O le ā se isi auala e faaalia ai lo tatou lotofaafetai mo le togiola? Talu ai o mea uma e faia e Ieova e pogai mai i le alofa, o lea e finagalo ai i ona tagata tapuaʻi uma ia avea le alofa ma o latou uiga autū. (1 Ioa. 4:8-11) E faamaonia lo tatou faanaunauga ia avea ma “atalii o lo [tatou] Tamā o i le lagi,” e ala i le alolofa i o tatou tuaoi. (Mata. 5:43-48) O le poloaʻiga ia alolofa i o tatou tuaoi, e lona lua i le poloaʻiga ia alolofa iā Ieova. (Mata. 22:37-40) O se tasi o auala tāua e faaalia ai lo tatou alolofa i tuaoi, e ala lea i le usitaʻia o le poloaʻiga ia talaʻi atu le tala lelei o le Malo o le Atua. A o tatou faaalia le alofa i tagata, ua tatou faaatagia atu le mamalu o le Atua. Ioe, pe a tatou usitaʻia le poloaʻiga ia alolofa i isi, aemaise lava i o tatou uso, ua “atoatoa ai foʻi ona tatou faaalia” le alofa i le Atua.—1 Ioa. 4:12, 20.
O LE TOGIOLA UA AUMAIA AI FAAMANUIAGA MAI IĀ IEOVA
15. (a) O ā faamanuiaga ua tatou maua i le taimi lenei mai iā Ieova? (e) O ā faamanuiaga o le a tatou maua i le lumanaʻi?
15 E mafai ona faamagaloina atoatoa a tatou agasala, pe afai e tatou te faatuatua i le togiola. Ua faamautinoa mai i le Afioga a le Atua e mafai ona “soloiesea” a tatou agasala. (Faitau le Galuega 3:19-21.) E pei ona tatou talanoaina muamua atu, o le togiola ua mafai ai ona vaetamaina e Ieova ana auauna faauuina e avea ma ana fanau. (Roma 8:15-17) Ae mo i tatou ua avea ma vaega o “isi mamoe,” e peiseaʻī ua tusia e Ieova se pepa faamaonia e vaetama ai i tatou, ma o loo tusia ai o tatou igoa. Pe a tatou ausia le tulaga lelei atoatoa ma faamaoni i le tofotofoga faaiʻu, o le a vaetama e Ieova i tatou e avea ma ana fanau pele i le lalolagi, e peiseaʻī ua fiafia o ia e sainia le pepa faamaonia e vaetama ai i tatou. (Roma 8:20, 21; Faaa. 20:7-9) E faavavau le alofa o Ieova mo lana fanau pele, ma e faavavau foʻi aogā o le togiola. (Epe. 9:12) O le a lē faaitiitia le tāua o lenei meaalofa, ma e leai se tasi e mafai ona ia aveesea mai iā i tatou.
16. Ua faapefea i le togiola ona tuusaʻoloto ai i tatou?
16 E leai se mea e mafai ona faia e le Tiapolo e taofia ai i latou uma e salamō ma le faamaoni, mai i le avea ma vaega o le aiga o Ieova i le lumanaʻi. Na afio mai Iesu i le lalolagi ma e na o le “faatasi” ona maliu o ia. O lea la, ua uma ona totogi le togiola. (Epe. 9:24-26) O le togiola ua laveaʻiina ai i tatou mai i le tulaga taʻusalaina na tuufaasolo mai iā Atamu. E tatou te lotofaafetai i le taulaga a Keriso ona ua tuusaʻoloto ai i tatou mai i le faapologaina i lenei lalolagi o loo pulea e Satani, ma ua tatou lē toe fefefe ai i le oti.—Epe. 2:14, 15.
17. O ā ni ou faalogona e faatatau i le alofa o Ieova?
17 E mautinoa e taunuu i taimi uma folafolaga a le Atua. E pei lava ona taulau i taimi uma ana tulafono o le foafoaga, e faapena foʻi ona faamaoni Ieova iā i tatou. E lē liliu Ieova. (Mala. 3:6) E lē gata ua tuuina mai e Ieova le meaalofa o le ola, ae ua ia faaalia mai foʻi iā i tatou lona alofa. “O i tatou foʻi, ua tatou iloa ma talitonu i le alofa o le Atua iā i tatou. O le Atua o le alofa lava ia.” (1 Ioa. 4:16) O le a avea le lalolagi atoa ma parataiso e matuā faafiafiaina ai, ma o le a faaatagia atu e tagata uma i le lalolagi le alofa o le Atua. Seʻi tuufaatasi o tatou leo ma foafoaga faamaoni a le Atua i le lagi ma faapea atu: “Ia i lo tatou Atua le manuia, le mamalu, le atamai, le faafetai, le viiga, le mana, ma le malosi e faavavau, faavavau lava. Amene.”—Faaa. 7:12.


c: text/html

text:
Advokatų kontora Baranauskas, Stukas ir partneriai, APEXLEGALPepa pisinisi tafailagi
Advokatų kontora Baranauskas, Stukas ir partneriai, APEXLEGAL
Fesoasoani faaletulafono, Malosi tulafono, Mōliga, Taualumaga tau le va, Taualumaga tau pulega +5
Faafanua
Gaoioiga vaega
Fesoasoani faaletulafono, Malosi tulafono, Mōliga, Taualumaga tau le va, Taualumaga tau pulega, Taualumaga tau solitulafono, Tulafono aiga, Tulafono leipa, Tulafono o fanua, Tupe, inisiua, tulafono
Qr code
vCard
Website
Igoa nofoaga: Advokatų kontora APEX LEGALx

robotstxt: allowed

filter: keep


text:
Vaega 118
1–3, O le a tuu mai e le Alii mea mo aiga o le Toasefululua; 4–6, Ua faatutumu avanoa i le Toasefululua.
1 E Moni, ua faapea ona fetalai mai o le Alii: Ia tuu atu ia faia faavave se konafesi; ia tuu atu ia faatulaga le Toasefululua; ma ia tuu atu ia tofia ni alii e asui i tulaga o i latou ua pauu.
2 Ia tuu atu i laʼu auauna o aTomasi e nofo pea mo se vaitau i le laueleele o Siona, e faasalalau atu laʼu upu.
3 Ia tuu atu i e e totoe e faaauau pea ona talai atu mai le itula lena, ma afai latou te faia lenei mea i le maualalo atoa o le loto, i le agamalu ma le alotomaualalo, ma le etali-tiga, o Aʼu, o le Alii, Ou te tuu atu ia i latou se folafolaga o le a Ou tuu atu mea mo o latou aiga; ma o le a tatalaina se faitotoa aoga mo i latou, mai le taimi lena i luma.
4 Ma o le tautotogo a sau, ia tuu atu i latou e o atu i luga o vai tetele, ma folafola atu iina laʼu talalelei, o lona atoatoaga, ma molimau atu i loʼu igoa.
5 Ia tuu atu ia te i latou e o ese atu mai laʼu au paia i le aai o Fa Uesi, i le aso luasefulu-ono o Aperila e sosoo ai, i le fasi fanua o le a fausia ai loʼu fale, ua fetalai mai ai le Alii.
6 Ia tuu atu i laʼu auauna o Ioane Taylor, ma laʼu auauna foi o Ioane E. Page, ma laʼu auauna foi o Wilford Woodruff, ma laʼu auauna foi o Willard Richards, ia tofia e faatutumu tulaga o i latou o e ua pauu, ma ia faafesootai aloaia i latou e uiga i o latou tofiga.


text:
LESONA 14
Se Malo o le a Pulea le Lalolagi Atoa
Pe e te iloa o le ā le malo lea o le a tatou talanoa i ai?— Ioe, o le Malo o le Atua. O le Malo lenā o le a suia le lalolagi e avea ma parataiso. Pe e te fia iloa atili e uiga i lenā Malo?—
O so o se malo lava e iai sona tupu. O le tupu, o ia lenā e pulea tagata o lona atunuu. E te iloa o ai le tupu o le Malo o le Atua?— O Iesu Keriso. E afio o ia i le lagi. E lē o toe umi ae pule mai lenā Tupu i tagata uma i le lalolagi! Faamata o le a tatou maua le fiafia, pe a pule mai Iesu i le lalolagi atoa?—
O le ā se mea e te naunau e fai, pe vaai atu ua faataunuuina i le Parataiso?
Ioe, o le a tatou matuā fiafia lava! O le a lē toe iai ni tagata e fetauaʻi pe e iai foʻi ni taua i le Parataiso. O le a alofa le tasi i le isi. E lē toe iai se isi e maʻi pe oti. O le a pupula mata o ē tauaso, faalogo taliga o ē tutuli, ma osooso ē pipili. O le a tele meaʻai mo tagata uma. O le a lē toe taufeʻai manu, o le a nonofo filemu manu uma, ma o le a nonofo filemu foʻi manu ma tagata. O le a toe feola mai foʻi tagata ua feoti. O le toʻatele o tagata na tatou talanoa i ai i lenei polosiua, e pei o Repeka, Raava, Tavita, ma Elia, o le a toe feola uma mai! Pe e te fia feiloaʻi iā i latou na?—
E alofa Ieova iā te oe ma e finagalo o ia, ia e maua le fiafia. Pe afai e faaauau ona e aʻoaʻoina e uiga iā Ieova ma usitaʻi iā te ia, o le a mafai la ona e ola e faavavau i le parataiso matagofie! Po o le mea lenā e te manaʻo i ai?—


text:
O le iloaina e moni le talalelei, o le fatu lea o se molimau. O le faamaoni e le aunoa foi i le talalelei, o le fatu lea o le liuaina.
E taulai atu la’u savali i sootaga i le va o le mauaina o se molimau e faapea o Iesu o le Keriso ma le faaliliuina ia te Ia ma Lana talalelei. E masani lava, e eseese ma patino lo tatou taulimaina o autu o le molimau ma le faaliliuina. Peitai, tatou te maua se manatu taua ma se talitonuga maumaututu faaleagaga e sili atu, pe a tatou mafaufau faatasi i mataupu taua nei e lua.
Ou te tatalo ia aoao ma faamalamalamaina i tatou taitoatasi e le Agaga Paia.
Pe Se a La Outou Upu ia te Au Po o Ai?
E tele mea e mafai ona tatou aoaoina e uiga i le molimau ma le liua mai le misiona a le Aposetolo o Peteru.
Ina ua maliu mai Iesu i le talafatai o Kaisareia Filipi, sa Ia tuuina atu le fesili suesue lenei i Ona soo: “Pe se a la outou upu ia te au po o ai?”
Sa tali sa’o atu Peteru:
“O oe o le Keriso, o le Alo o le Atua soifua.
“Ona tali atu ai lea o Iesu, ua faapea atu ia te ia, Amuia oe Simona Paiona; aua e le se tagata na faaali atu ai ia te oe, a o lo’u Tama o i le lagi” (Mataio 16:15–17).
E pei ona molimauina i le tali a Peteru, o se molimau o le silafia patino o le upumoni faaleagaga e maua e ala i faaaliga. O le molimau o se meaalofa mai le Atua ma o loo avanoa mo Ana fanau uma. Soo se tagata lava e sailia ma le faamaoni le upumoni, e mafai ona maua se molimau e ala i le faaaogaina o “sina vaega itiiti o le faatuatua” ia Iesu Keriso e “tofotofo ai” (Alema 32:27) ma “faataitai ai le mana o le upu” (Alema 31:5), e gauai atu ai “i uunaiga a le Agaga Paia” (Mosaea 3:19), ma fagua ai i le Atua (tagai Alema 5:7). E aumaia e le molimau le tiutetauave patino faateleina e tali atu ai, ma o se faapogai o le faamoemoe, mautinoa, ma le olioli.
O le sailia ma le mauaina o se molimau o le upumoni faaleagaga e manaomia ai le fesili, saili, ma le tu’itu’i (tagai Mataio 7:7; 3 Nifae 14:7) ma se loto faamaoni, manatu moni, ma le faatuatua i le Faaola (tagai Moronae 10:4). O elemene faavae o se molimau o le iloa lea o loo soifua le Tama Faalelagi ma e alofa ia i tatou, o Iesu Keriso o lo tatou Faaola, ma ua toefuatai mai le atoaga o le talalelei i le lalolagi i nei aso e gata ai.
Pe A Liua Mai Oe
A o aoao atu e le Faaola Ona soo i le Talisuaga Mulimuli, na Ia fetalai atu ia Peteru:
“Simona, Simona e, faauta, ua manao tele Satani … ia lulu ia te outou pei o le saito:
“A ua ou faatoga mo oe, ina ne’i mavae lou faatuatua; a o oe foi, pe a liua mai oe, ona e faamalosi ai lea i ou uso” (Luka 22:31–32).
O le mea mata’ina, o lenei Aposetolo maoae sa talanoa ma savavali faatasi ma le Matai, sa molimauina le tele o vavega, ma e i ai se molimau malosi i le paia o le Faaola. Ae na oo lava ia Peteru sa moomia se aoaoga faaopoopo mai ia Iesu e uiga i le mana o le Agaga Paia e faaliliuina ai ma faamamaina, ma lana matafaioi e auauna atu ai ma le faamaoni.
O le natura lava o le talalelei a Iesu Keriso e manaomia ai se suiga faavae ma le mausali i a tatou amioga lea e mafai e ala i le Togiola a le Faaola. O le liua moni e aumaia ai se suiga i lou talitonuga, o lou loto, ma le olaga e talia ai ma usitai atu i le finagalo o le Atua (tagai Galuega 3:19; 3 Nifae 9:20) ma e aofia ai se tautinoga maua’i e avea ma soo o Keriso.
O le faaliliuina o se fausaga faavae faateleina, loloto, ma lautele o le molimau. O le taunuuga o faaaliga mai le Atua, e o faatasi ma le salamo o le tagata lava ia, usitai, ma le maelega. Soo se tasi e saili ma le faamaoni i le upumoni, e mafai ona liua i le iloa o le suiga tele o le loto ma fanauina faaleagaga i le Atua (tagai Alema 5:12–14). A tatou faamamaluina sauniga ma feagaiga o le faaolataga ma le faaeaga (tagai MF&F 20:25), “fetaomi atu i luma ma le tumau ia Keriso” (2 Nifae 31:20), ma tumau i le faatuatua e oo i le iuga (tagai MF&F 14:7), e avea i tatou o tagata fou ia Keriso (tagai 2 Korinito 5:17). O le liua o le ofoina atu lea o i tatou lava, le alofa, ma le lotonuu, tatou te tuu atu i le Atua i le lotofaafetai mo le meaalofa o le molimau.
Faataitaiga o le Liua o loo i le Tusi a Mamona
E tumu le Tusi a Mamona i tala musuia o tagata ua liua. Na tautino mai e Amaleki, o se suli o Iakopo: “Ou te manao ia outou o mai ia Keriso, o lē o le Paia e Toatasi o Isaraelu, ma taumamafa i lana olataga, ma le mana o lana togiola. Ioe, o mai ia te ia, ma tuu atu o outou agaga atoa e fai ma taulaga ia te ia” (Ominae 1:26).
O le iloaina e ala i le mana o le Agaga Paia o Iesu o le Keriso, e taua ma e tatau ai. Ae o le o mai faamaoni ia te Ia, ma tuuina atu o tatou agaga atoa e fai ma taulaga, e manaomia ai le tele o isi mea nai lo le na o le iloa. O le liua e manaomia ai o tatou loto atoa, o lo tatou malosi atoa, ma o tatou mafaufau ma le malosi atoa (tagai MF&F 4:2).
Na tali atu le nuu o le Tupu o Peniamina i ana aoaoga i lo latou alalaga atu, “Ioe, ua matou talitonu i upu uma na e saunoa mai ai ia te i matou; o lenei foi, ua matou iloa lo latou mautinoa ma le moni, ona o le Agaga o le Alii Mamana Aoao, lea ua ia faia se liuga tele i totonu o i matou, po o i totonu o o matou loto, ua le toe i ai so matou manao e fai mea leaga, ae ia faia mea lelei e le aunoa” (Mosaea 5:2). O le taliaina o upu na tautalagia, maua se molimau o le moni, ma faaaoga le faatuatua ia Keriso na maua ai le suiga tele o le loto ma se naunautaiga mautu e faaleleia atili.
O sa Lamana na liua i le tusi a Helamana, o loo faamatalaina ua i ai “i le ala o lo latou tiute, ma ua latou savavali ma le migao i luma o le Atua, ma ua latou tausi ana poloaiga ma ana tulafono ma ana faamasinoga. …
“… Ua latou taumafai ma le filiga e le faavaivai ina ia mafai ona latou aumai o e o totoe o o latou uso i le malamalama o le upumoni” (Helamana 15:5–6).
E faapei ona faamamafa mai e nei faataitaiga, o uiga taua lava e o faatasi ma le liua o le i ai lea o se suiga tele o o tatou loto, i ai se uiga e faia pea le lelei, ma faataunuu o tatou tiute, savavali ma le migao i luma o le Atua, tausia o poloaiga, ma auauna atu ma le maelega atoatoa. Ua manino, o nei agaga faamaoni ua matua tuuto loloto atu i le Alii ma Ana aoaoga.
Avea ma Se ua Liua
E tele taimi o le liuaina o se faagasologa e faifai pea, ae le o se mea e tupu i se taimi e tasi e mafua mai i se aafiaga mamana pe ofoofogia foi. O lea upu ma lea upu, e faasolosolo malie toetoe lava ina le matauina, o o tatou faamoemoega, o o tatou mafaufauga, o a tatou upu, ma a tatou mea e fai e ogatusa ma le finagalo o le Atua. O le liua i le Alii e manaomia ai le naunautai ma le onosai.
Na faailoa mai e Samuelu le sa Lamana ni elemene autu se lima o le avea ma se ua liua i le Alii: (1) talitonu i aoaoga ma valoaga a perofeta paia e pei ona tusia i tusitusiga paia, (2) faaaoga o le faatuatua i le Alii o Iesu Keriso, (3) salamo, (4) lagonaina o se suiga tele o le loto, ma le (5) tutumau ma mausali i le faatuatua” (tagai Helamana 15:7–8). O le mamanu lenei e tau atu i le liuaina.
Molimau ma le Liuaina
O le molimau o le amataga lea ma o se mea e muai moomia e faaauau ai le liuaina. O le molimau o se vaega lea e amata ai; e le o le taunuuga mulimuli lea. O le molimau malosi o le faavae lea e atiae ai le liuaina.
O le molimau lava ia e le lava lea e puipuia ai i tatou mai afa o le pogisa ma mea leaga o aso e gata ai, lea o loo tatou ola ai. O le molimau e taua ma e tatau ai ae e le lava e maua ai le malosiaga faaleagaga ma le puipuiga tatou te manaomia. O nisi o tagata o le Ekalesia e i ai molimau, ua vaivai faaleagaga ma ua pauu ese atu ai. E lei gafatia e lo latou iloa faaleagaga ma tautinoga ia luitau sa latou feagai.
O se lesona taua e uiga i le sootaga i le va o le molimau ma le liuaina, ua vaaia i le galuega faafaifeautalai a atalii o Mosaea.
“Ma e pei ona mautinoa o loo soifua le Alii, mautinoa tele lava e pei o le toatele o e na talitonu, pe e pei le toatele o e na aumai i le malamalama o le upumoni, e ala i le talaiga a Amona ma ona uso, e tusa ma le agaga o faaaliga ma valoaga, ma le faia e le mana o le Atua o vavega e ala atu ia te i latou—ioe … e pei ona soifua le Alii, o le toatele o sa Lamana o e na talitonu i la latou talaiga, ma faaliliuina i le Alii, sa lei pauu ese lava.
“Ona sa avea i latou ma tagata amiotonu; sa latou tuu i lalo auupega o lo latou fouvale, sa latou le toe tau faasaga i le Atua. …
“O lenei, o i latou nei o e na faaliliuina i le Atua” (Alema 23:6–8).
O elemene taua o loo faamatalaina i nei fuaiupu: (1) o le malamalama o le upumoni, lea e mafai ona faamatalaina o se molimau, ma le (2) faaliliuina i le Alii, lea ua ou malamalama i ai o le liua lea i le Faaola ma Lana talalelei. O lea, o le tuufaatasiga mamana o le molimau ma le liuaina i le Alii e fua mai ai le tumau ma le mausali ma maua mai ai le puipuiga faaleagaga.
Sa lei pauu ese lava i latou ma ua lafoai “auupega o lo latou fouvale, sa latou le toe tau faasaga i le Atua.” O le faataatia ese o “auupega o le fouvale” e pei o le manatu faapito, faamaualuga, ma le le usiusitai e tele atu mea e manaomia ai nai lo le na o le talitonu ma le iloa. O le talitonuga maumaututu, lotomaualalo, salamo, ma le usiusitai e ta’imua i le lafoaiina o a tatou auupega o le fouvale. Pe o tatou umiaina pea ni auupega o le fouvale lea e taofia ai i tatou mai le liua i le Alii? Afai o lea, ua tatau nei loa ona tatou salamo.
Matau sa lei liua sa Lamana i faifeautalai sa aoaoina i latou, pe o polokalama maoae a le Ekalesia. E lei faaliliuina i latou i uiga o o latou taitai, po o le faasaoina o le talatuu faaleaganuu po o uputuu a o latou tama. Sa faaliliuina i latou i le Alii—ia te Ia o le Faaola ma Lona paia ma le aoaoga faavae—ma sa latou lei pauu ese lava.
O le molimau o se malamalama faaleagaga o le upumoni e maua mai le mana o le Agaga Paia. O le liua faifai pea o se tuuto lea e le aunoa i le upumoni faaalia tatou te mauaina—ma se loto e naunau mo mafuaaga amiotonu. O le iloaina e moni le talalelei, o le fatu lea o se molimau. O le faamaoni e le aunoa foi i le talalelei, o le fatu lea o le liuaina. E tatau ona tatou iloa e moni le talalelei ma ia faamaoni foi i le talalelei.
Molimau, Liuaina, ma le Faataoto i Taupou e Toasefulu
Ua ou manao nei e faaaoga se tasi o le mau faamatalaga talafeagai o taupou e toasefulu e faamalamalamaina ai le sootaga i le va o le molimau ma le liuaina. O taupou e toasefulu, o e sa popoto ma le toalima sa valelea, na ave a latou lamepa ma o e faafetaiai i le faatoafaiava. Faamolemole ia mafaufau i lamepa na faaaoga e taupou, o ni lamepa o le molimau. Na ave e taupou valelea a latou lamepa o molimau ae leai se suauu na aveina. Mafaufau i le suauu, o le suauu o le liuaina.
“A o e popoto ua ave ni suauu [o le liuaina] i a latou fagu faatasi ma a latou lamepa [o molimau].
“Ua tuai mai le faatoafaiava, ona taufaitulemomoe ai lea o i latou uma, ua momoe lava.
“A ua oo i le tulua o po, ona sau ai lea o le alaga, Faauta, ua sau le faatoafaiava; ina o ia outou e faafetaiai ia te ia.
“Ona tutu ai lea o ia taupou uma lava, ma teuteu a latou lamepa [o molimau].
“Ona fai atu ai lea o e valea i e popoto, Au mai ni a outou suauu [le suauu o le faaliliuina]; ma matou; aua o le a mamate a matou lamepa [o molimau].
“A ua tali mai o e popoto, ua faapea mai, Ne’i le lava ia i matou ma outou; a e lelei ona outou o i e faatau ma faatau mai ai ni a outou” (Mataio 25:4–9).
Pe na manatu faapito ea taupou popoto ma lē mananao e faasoa atu, pe na latou ta’u sa’o atua e le mafai ona nonoina le suauu o le liuaina? Pe mafai ea ona e tuuina atu i se isi tagata le malosiaga faaleagaga lea e te maua mai i le usiusitai e le aunoa i poloaiga? Pe mafai es ona pasi atu i se tasi o manaomiaina, le malamalama e maua mai i le suesue o tusitusiga ma le maelega ma le mafaufau loloto? Pe mafai ona sii atu i se tagata o loo feagai ma mafatiaga po o se luitau tele, le filemu e aumaia e le talalelei i se tagata faamaoni o le Au Paia o Aso e Gata Ai? O le tali manino lava i nei fesili o le leai.
E pei ona faamamafa lelei mai e taupou popoto, e tatau ia i tatou taitoatasi ona “faatauina mo i tatou lava.” Sa le’i faamatalaina e nei tamaitai musuia se faiga faapisinisi; ae, sa latou faamamafaina lo tatou tiutetauave faaletagata lava ia, e faamumu a tatou lamepa o molimau ma ia lava se sapalai o le suauu o le liuaina. O lenei suauu taua, e maua i le tasi le mataua i le taimi—“o lea upu ma lea upu [ma] lea mataupu ma lea mataupu” (2 Nifae 28:30), i le onosai ma faifai pea. E leai ni auala ‘alo o i ai; leai ni taimi faafuasei e tapena ai.
“O le mea lea, ia faamaoni, ma tatalo i taimi uma, ma teuteu ma faamumu a outou lamepa, ma ia i ai le suauu ia te outou, ina ia mafai ona outou saunia ai i le afio mai o le Faatoafaiava” (MF&F 33:17).
Molimau
Ou te folafola atu a tatou malamalama i le upumoni, ma ua faaliliuina i le Alii, o le a mautu lo tatou tutumau ma le mausali ma o le a le pauu ese lava. O le a tatou faataatia ese ma le naunautai a tatou auupega o le fouvale. O le a faamanuiaina i tatou i le malamalama susulu o a tatou lamepa o molimau, ma lava le sapalai o le suauu o le liuaina. Ma a oo ina liua atoatoa i tatou taitoatasi, o le a tatou faamalolosia o tatou aiga, a tatou uo, ma a tatou paaga. Ou te molimau atu ai i nei upumoni, i le suafa paia o le Alii o Iesu Keriso, amene.


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Finilani
Puutarhatie 60
FI-01300 VANTAA
FINLAND
+358 9-825-885
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:30 p.m. i le 4:00 p.m.
E 1.5 itula le umi
Vala Mataʻina
E vaavaaia e le lālā i Finilani galuega fai a le pe ā ma le 29,000 o Molimau a Ieova i Estonia, Finilani, Latvia, ma Lithuania. E vaavaaia le faaliliuina o lomiga faale-Tusi Paia i gagana tautala e ono ma gagana fai taga e fā.


text:
Talisapaia le Mauaina o le Agalelei Faifua o le Atua
“Ua tatou maua pea le tele o lona agalelei faifua.”—IOA. 1:16.
PESE: 95, 13
1, 2. (a) Faamatala le talafaatusa a Iesu i le tagata e ana le togāvine. (e) Ua faapefea ona faaalia i le talafaatusa ia uiga limafoaʻi ma le agalelei faifua?
I SE tasi taeaopō, na usu ai se tagata e iai sona togāvine i le maketi e suʻe mai ni tamāloloa e galulue i lona togāvine. Sa malilie tamāloloa na ia mauaina i le totogi na ia ofo atu ma galulue ai loa. Peitaʻi, na ia manaʻomia nisi ʻaufaigaluega, o lea na ia toe alu ai i le maketi e suʻe mai nisi tagata faigaluega. Na ia ofo atu se totogi lelei iā i latou uma e oo foʻi i ē na ia faafaigaluegaina i se taimi mulimuli ane i le aoauli. Ina ua oo i le afiafi, ona ia faapotopoto lea o tagata faigaluega ma avatu i ai o latou totogi. E tutusa uma o latou totogi e tusa lava pe na faigaluega mo le tele o itula pe na o le tasi foʻi le itula. Ina ua faalogo i ai i latou na faafaigaluega muamua, ona latou faitio lea. Na faapea atu le tagata e ana le togāvine: ʻPe ta te leʻi malilie faatasi ea i le totogi na ou ofoina atu? Pe e faasā ona ou pule i le mea e fai i aʻu lava mea? Po ua e lotoleaga ea ina ua ou agalelei?’—Mata. 20:1-15.
2 Ua faamanatu mai iā i tatou i le talafaatusa a Iesu se tasi o uiga o Ieova e masani ona taʻua i le Tusi Paia, o le “agalelei faifua.” [1] (Faitau le 2 Korinito 6:1.) O tagata faigaluega sa galulue mo na o le itula, sa lē tatau ona latou mauaina le totogi atoa. Ae sa matuā agalelei iā i latou le tagata e ana le togāvine. E tusa ai ma le upu mo le “agalelei faifua” lea ua faaliliuina i le “alofa tunoa” i le tele o faaliliuga o le Tusi Paia, na tusi se tagata faitofā: “O le manatu autū o lenei upu, o le foaʻiina atu lea o se meaalofa po o se mea i se tasi e lē tatau i ai.”
O LE MEAALOFA OFOOFOGIA A IEOVA
3, 4. Aiseā ma ua faapefea ona faaalia e Ieova le agalelei faifua i tagata uma?
3 O loo taʻua i le Tusi Paia le “mea [foaʻifua] e tusa ma le agalelei faifua o le Atua.” (Efe. 3:7) Aiseā ma ua faapefea ona saunia e Ieova lenei “mea” foaʻifua? Pe ana faapea e tatou te ausia i taimi uma tapulaa uma a Ieova, ua alagatatau la ona tatou maua lona agalelei. Peitaʻi, e lē taulau ona tatou faia faapea. O lea, na tusi ai le tupu poto o Solomona: “Auā e leai se tagata e amiotonu i le lalolagi e na te faia pea le mea lelei ma e lē agasala.” (Fai. 7:20) Na tusi foʻi le aposetolo o Paulo: “Ua agasala tagata uma lava, ma ua lē ausia le mamalu o le Atua,” ma “o le totogi o le agasala o le oti lea.” (Roma 3:23; 6:23a) Ua talafeagai ona tatou maua lenā iʻuga.
4 Peitaʻi, ua faaalia e Ieova lona alofa i tagata agasala i se auala lē mafaatusalia o lona agalelei faifua. O lana meaalofa silisili o “lona Atalii e toʻatasi,” na auina mai i le lalolagi e maliu mo i tatou. (Ioa. 3:16) O lea na tusi ai Paulo e faatatau iā Iesu, “na faapaleina i le mamalu ma le viiga ona o le tigā o le oti, ma ona o le agalelei faifua o le Atua, na oo ai le oti iā te ia ona o tagata uma.” (Epe. 2:9) E moni, “o le meaalofa a le Atua o le ola e faavavau lea, e ala iā Keriso Iesu lo tatou Alii.”—Roma 6:23e.
5, 6. O ā iʻuga pe a pulea i tatou e le (a) agasala? (e) agalelei faifua?
5 Na faapefea ona tuufaasolo mai i tagata uma le tulaga agasala ma le oti? Ua faamatala mai i le Tusi Paia: “Ua pule le oti e pei o se tupu” i fanau uma a Atamu “ona o le agasala a le tagata e toʻatasi [Atamu].” (Roma 5:12, 14, 17) Ae o se mea e fiafia ai, e mafai ona tatou filifili ia lē toe pulea i tatou e le agasala. O le faaalia o le faatuatua i le taulaga togiola a Keriso, ua tatou filifili ai e ola i lalo o le pule o le agalelei faifua o Ieova. E faapefea ona tupu lenā mea? “Ua silisili lava le agalelei faifua, ina ua faateleina le agasala. O le ā e iʻu i ai? E pei ona pule le agasala ma le oti o ni tupu, e faapea foʻi ona pule le agalelei faifua o se tupu, ona o le amiotonu e oo ai i le ola e faavavau, e ala iā Iesu Keriso.”—Roma 5:20, 21.
6 E ui ina tatou agasala pea, ae e lē faapea ai o le a pulea e le agasala o tatou olaga. Pe a tatou faia le agasala, e tatou te ōle atu iā Ieova mo le faamagaloga. Na lapataʻia e Paulo Kerisiano: “E lē tatau ona pule le agasala iā te outou, auā ua outou lē toe nonofo i le tulafono, a o le agalelei faifua.” (Roma 6:14) O lea la, ua tatou ola i lalo o le pule o le agalelei faifua. O le ā le iʻuga? Na faamatala e Paulo: ʻO le agalelei faifua o le Atua, ua faatonuina i tatou ina ia teena amioga faalēmataʻu ma tuʻinanauga o le lalolagi, ma ia ola ma le mafaufau lelei, ma le amiotonu, ma le faamaoni i le Atua i le faiga o mea a lenei lalolagi.’—Tito 2:11, 12.
“FAAALIA I AUALA ESEESE” LE AGALELEI FAIFUA
7, 8. O le ā le uiga o le “faaalia i auala eseese” o le agalelei faifua o Ieova? (Tagaʻi i ata i luga aʻe o le matua.)
7 Na tusi le aposetolo o Peteru: “E pei ona maua e tagata taʻitoʻatasi se meaalofa, ia faaaogā e auauna ai le tasi i le isi e pei o auauna pule lelei o le agalelei faifua o le Atua, lea ua faaalia i auala eseese.” (1 Pete. 4:10) O le ā le uiga o lenā manatu? Po o le ā lava le ituaiga o tofotofoga e tatou te fesagaʻia i le olaga, e mafai ona fesoasoani mai Ieova iā i tatou. (1 Pete. 1:6) E iai lava se faaaliga o le agalelei o le Atua, e talafeagai lelei ma tofotofoga taʻitasi.
8 E eseese auala e faaalia ai le agalelei faifua o Ieova. Na tusi le aposetolo o Ioane: “Ua tatou maua pea le tele o lona agalelei faifua.” (Ioa. 1:16) O faaaliga eseese o le agalelei o Ieova, ua tatou maua ai le tele o faamanuiaga. O ā nisi o na faamanuiaga?
9. E faapefea ona tatou maua aogā mai i le agalelei faifua o Ieova, ma e faapefea ona faaalia lo tatou lotofaafetai?
9 Faamagaloina a tatou agasala. Talu ai le agalelei faifua o Ieova, ua faamagaloina ai a tatou agasala, pe afai e tatou te salamō ma faaauau ona tauivi malosi e faatoʻilalo o tatou faanaunauga agasala. (Faitau le 1 Ioane 1:8, 9.) E tatau ona tatou lotofaafetai ona o le alofa mutimutivale o le Atua, ma uunaʻia ai i tatou e faamamaluina o ia. Na tusi Paulo i Kerisiano faauuina: “Ua ia [Ieova] laveaʻi iā i tatou mai i le pule a le pōuliuli, ma avatu i tatou i le malo o lona Alo pele, o ia foʻi ua faasaʻolotoina ai i tatou e ala i le togiola, o le faamagaloina lea o a tatou agasala.” (Kolo. 1:13, 14) O le faamagaloina o a tatou agasala, ua tatala ai le avanoa mo isi faamanuiaga matagofie.
10. O le ā ua tatou olioli ai ona o le agalelei faifua o le Atua?
10 Mauaina o se faiā filemu ma le Atua. O lo tatou tulaga agasala, na avea ai i tatou ma fili o le Atua ina ua tatou fananau mai. Ae na faailoa mai e Paulo lenei mea: “A o fai i tatou ma ona fili, na tatou toe lelei ai ma le Atua e ala i le maliu o lona Alo.” (Roma 5:10) O lenei toe faaleleiga ma le Atua ua mafai ai ona tatou maua le filemu ma ia. Na faafesootaʻi e Paulo lenei faaeaga i le agalelei faifua o le Atua: “O lenei, talu ai ua taʻuamiotonuina i tatou [uso faauuina o Keriso] ona o le faatuatua, inā tatou olioli ia i le filemu ma le Atua e ala i lo tatou Alii o Iesu Keriso, o ia foʻi ua tatou maua ai le faatuatua e ala i le agalelei faifua lea ua tatou iai.” (Roma 5:1, 2) Maʻeu se faamanuiaga!
11. Ua faapefea ona faaliliuina e le ʻaufaauuina “isi mamoe” i le amiotonu?
11 Faaliliuina i le amiotonu. O i tatou uma lava e mafuli atu i le faia o le amiolētonu. Peitaʻi, na valoia e le perofeta o Tanielu, a o faagasolo le taimi o le iʻuga, “o ē ua iai le tofā mamao” po o le vaega totoe o le ʻaufaauuina, ʻe latou te faaliliu tagata e toʻatele i le amiotonu.’ (Faitau le Tanielu 12:3.) E ala i la latou galuega talaʻi ma le aʻoaʻo atu, ua latou fesoasoani i le faitau miliona o “isi mamoe” ina ia maua se tulaga amiotonu i luma o Ieova. (Ioa. 10:16) Peitaʻi, e pau le māfuaaga ua latou maua ai lea tulaga ona o le agalelei faifua o Ieova. Na faamatala e Paulo: ʻO se meaalofa foaʻifua le taʻuamiotonuina o i latou i le agalelei faifua o le Atua, ma ua faasaʻolotoina ai e ala i le togiola a Keriso Iesu.’—Roma 3:23, 24.
12. E faapefea ona fesootaʻi atu le tatalo i le agalelei faifua o le Atua?
12 Faalatalata atu i le nofoālii o le Atua e ala i le tatalo. O le agalelei faifua o Ieova, ua ia aumaia ai le faamanuiaga o le faalatalata i lona nofoālii i le lagi e ala i le tatalo. Na taʻua e Paulo le nofoālii o Ieova, o le “nofoālii o le agalelei faifua” ma valaaulia i tatou e faalatalata i ai ma le “saʻolotoga e tautatala atu ai.” (Epe. 4:16a) Ua aumaia e Ieova iā i tatou lenei faaeaga e ala i lona Alo, “o ia foʻi ua tatou maua ai lenei saʻolotoga e tautatala atu ai, ma mafai ai foʻi ona tatou faalatalata atu i le Atua, ona o lo tatou faatuatua iā Keriso.” (Efe. 3:12) O le saʻoloto e faalatalata atu iā Ieova e ala i le tatalo, o se faaaliga matagofie lea o lona agalelei faifua.
13. E faapefea i le agalelei faifua ona ʻfesoasoani mai iā i tatou i le taimi tatau’?
13 Mauaina o le fesoasoani i le taimi tatau. Na faalaeiau i tatou e Paulo ina ia saʻoloto e faalatalata atu iā Ieova i le tatalo, “ina ia tatou maua ai le alofa mutimutivale ma le agalelei faifua o le Atua e fesoasoani mai i le taimi e tatau ai.” (Epe. 4:16e) O so o se taimi lava e tatou te mafatia ai i tofotofoga ma faafitauli i le olaga, e mafai ona tatou alaga atu iā Ieova mo lana fesoasoani. E ui lava e lē tatau iā i tatou lana fesoasoani, ae e masani ona ia tali mai e ala i uso Kerisiano, ma tatou lototetele ai ma faapea atu: “O Ieova o loʻu fesoasoani ia; ou te lē fefe lava. O le ā la se mea e mafai ona faia e tagata iā te aʻu?”—Epe. 13:6.
14. Ua faapefea ona aogā i o tatou loto le agalelei faifua o Ieova?
14 Mauaina o faamāfanafanaga mo o tatou loto. O se faamanuiaga sili e tatou te maua ona o le agalelei faifua o Ieova, o le faamāfanafanaina lea o se loto ua momomo. (Sala. 51:17) Na tusi Paulo i Kerisiano i Tesalonia, o ē na feagai ma sauāga: “O lo tatou Alii o Iesu Keriso ma le Atua lo tatou Tamā, o lē e alofa iā i tatou ma foaʻi mai le faamāfanafanaga e faavavau, ma le faamoemoe matagofie e ala i le agalelei faifua, ia faamāfanafana i o outou loto ma faatumauina outou.” (2 Tesa. 2:16, 17) Maʻeu le faamāfanafanaina o i tatou i le iloaina, ua tatou maua le tausiga alofa a Ieova ona o lona agalelei tele!
15. O le ā le faamoemoe ua tatou maua ona o le agalelei faifua o le Atua?
15 Mauaina o le faamoemoe o le ola e faavavau. I le avea ai ma tagata agasala, ua leai so tatou faamoemoe. (Faitau le Salamo 49:7, 8.) Peitaʻi, ua saunia e Ieova se faamoemoe matagofie mo i tatou. Na folafola atu e Iesu i ona soo: “O le finagalo lenei o loʻu Tamā, o i latou uma e iloa le Atalii ma faatuatua iā te ia, e ao ona maua le ola e faavavau.” (Ioa. 6:40) Ioe, o le faamoemoe o le ola e faavavau o se meaalofa, ma o se faaaliga matagofie lea o le agalelei faifua o le Atua. Na talisapaia e Paulo lenā meaalofa ina ua faapea mai: “Ua faaali mai le agalelei faifua o le Atua, lea e maua ai e ituaiga uma o tagata le faaolataga.”—Tito 2:11.
AUA LE FAAAOGĀSESĒ LE AGALELEI FAIFUA O LE ATUA
16. Na faapefea ona faaaogāsesē e nisi o uluaʻi Kerisiano le agalelei faifua o le Atua?
16 E ui o le agalelei faifua o Ieova ua tatou maua ai le tele o faamanuiaga, ae e lē tatau ona manatu faamaualuga e na te taliaina so o se amioga. Na iai nisi o uluaʻi Kerisiano na taumafai e ʻliua le agalelei faifua o le Atua, ma māfuaaga e faia ai amioga matagā.’ (Iuta 4) E foliga mai na mafaufau nei Kerisiano lē faamaoni, e mafai ona latou faia le agasala ae faamagalo pea i latou e Ieova. Ae sili atu ona leaga, na latou taumafai e taaʻina o latou uso ina ia mulimuli i o latou ala leaga. E oo foʻi i aso nei, o so o se tasi ua faia lenā tulaga ua ʻfaatigā i le agaga o le agalelei faifua.’—Epe. 10:29.
17. O le ā le fautuaga malosi na aumaia e Peteru?
17 I aso nei, ua faasesēina e Satani nisi Kerisiano e manatu e mafai ona latou faia le agasala, ae e faamagaloina pea i latou e Ieova. E moni e nofosauni Ieova e faamagalo tagata agasala ua salamō, ae e na te faatalitalia i latou e matuā teena o latou faanaunauga agasala. Na ia faagaeeina Peteru e tusi: “O le mea lea, o outou le ʻaupele e, ona ua outou muaʻi iloa lenei mea, ia outou leoleo ai iā te outou ina neʻi taʻitaʻieseina outou e i latou i le sesē o tagata solitulafono, ma outou paʻuʻū ai mai i lo outou tutū maumauaʻi. Ae ia tuputupu pea i le agalelei faifua ma le poto e faatatau i lo tatou Alii ma le Faaola o Iesu Keriso.”—2 Pete. 3:17, 18.
O LE AGALELEI FAIFUA E AUMAIA AI TIUTE TAUAVE
18. O ā tiute tauave ua tatou maua ona o le agalelei faifua o Ieova?
18 O lo tatou talisapaia o le agalelei faifua o Ieova, e tatau ai ona faaaogā a tatou meaalofa e faamamaluina ai o Ia ma fesoasoani ai i isi. O mea na e tatau ona tatou faia mo Ieova ma tuaoi. I ā auala? Na tali Paulo: ʻTalu ai e eseese meaalofa ua tatou maua e tusa ma le agalelei faifua ua tuuina mai iā i tatou, po o le auaunaga, seʻi o tatou faia lenei auaunaga; po o lē e aʻoaʻo atu, ia aʻoaʻo atu o ia, po o lē e apoapoaʻi atu, ia apoapoaʻi atu o ia, o lē e alofa mutimutivale, ia faia ma le lotofiafia.’ (Roma 12:6-8) O le agalelei faifua ua faaalia e Ieova iā i tatou, ua aumaia ai le tiute tauave ina ia maelega i le faiva faa-Kerisiano, aʻoaʻo isi i le Tusi Paia, faalaeiau ai uso Kerisiano, ma faamagalo so o se tasi e faatigā mai.
19. O le ā lo tatou tiute tauave o le a iloiloina i le mataupu o loo sosoo mai?
19 O lo tatou talisapaia o le alofa o le Atua, e tatau ona uunaʻia ai i tatou e faia le mea sili e ʻmolimau māeʻaeʻa ai i le tala lelei o le agalelei faifua o le Atua.’ (Galu. 20:24) O le a iloiloina lenā tiute tauave i le mataupu o loo sosoo mai.
^ [1] (palakalafa e 2) Tagaʻi i le “Agalelei faifua” i lalo o le vaega “Uiga o Upu” i le Faaliliuga a le Lalolagi Fou.


text:
Taulimaga Faata‘ita‘i
ALA MAI!
Fesili: E toʻatele tagata e mananaʻo e soifua mālōlōina. O le ā sou manatu, e faapefea ona puipuia i tatou mai i le mamaʻi?
Mau: Fat 22:3
Ofo: O loo talanoaina i lenei Ala Mai! laasaga e tatou te faia ina ia iai le utaga mamao ma faaitiitia ai le aafia i maʻi.
AʻOAʻO ATU LE UPU MONI
Fesili: Pe e māfua o tatou mafatiaga ona o le Atua po o nisi māfuaaga?
Mau: Iop 34:10
Aʻoaʻoga Moni: E lē faapogaia e le Atua o tatou mafatiaga. Ae e māfua ona o le Tiapolo, sesē o filifiliga a tagata, ma le sesē o le nofoaga e iai i le taimi sesē. Pe a tatou mafatia, e lagolagosua mai le Atua, ma e manatu mamafa mai.
AISEĀ E SUʻESUʻE AI LE TUSI PAIA? (Vitiō)
Fesili: Pe e te manatu o le Atua o loo pulea le lalolagi? [Faatali mo se tali.] E ono faateʻia oe i le aʻoaʻoga a le Tusi Paia. O le a faamatala puupuu mai i lenei vitiō. [Faaali le vitiō.]
Ofo: Ua talanoaina i le mataupu e 11 o lenei tusi le māfuaaga ua lē taofia ai e le Atua mafatiaga, faapea le mea o le a ia faia i o tatou mafatiaga. [Ofo le tusi Aʻoaʻoga Moni po o le Aʻoaʻoga Mai le Tusi Paia.]
TUSI SAU TAULIMAGA
Ia faaaogā le auala o loo faatulaga ai taulimaga faataʻitaʻi ua mavae e fafau aʻe ai sau oe lava taulimaga.


text:
MAUA TINO MALIU O SE ALI’I
O lo o galulue nei vaega o Leoleo Suesue e suesue le mataupu e faatatau i le tino maliu o se alii mai Matuu lea na maua atu o taatia i luga o se auvai i totonu lava o le afioaga i le taeao ananafi.
Pe tusa o le itula e 7:15 i le taeao ananafi ae logoina loa le Ofisa o Leoleo e ni isi o aiga i le afioaga o Matu’u, i se tagata o lo o maliu ai i lalo o se auvai, i le aga’i lea i totonu o le nuu o Manu’u.
O Leoleo mai le vaega a le Patrol Division faatasi ai ma sui o Leoleo Suesue, le CID na nanati atu ina ua latou maua le telefoni i le nofoaga o lo o taua o lo o tula’i mai ai le faalavelave.
E taunuu le Samoa News i le nofoaga na tulai mai ai le faalavelave, ua maea ona aveese mai le tino maliu o le alii na maua i le taavale a le EMS, ma auina atu i le falema’i i Fagaalu mo suesuega, sei vagana ai ni alii leoleo se toafa na vaaia ai i le nofoaga lea, faatasi ai ma le latou lipine o lo o toso faataliolio i le vaega tonu na tulai mai ai le faalavelave.
E toatolu alii leoleo mai le vaega a le CID sa i ai i le taimi lea, faatasi ai ma se leoleo mai le vaega a le Traffic Division na nofo ai e tiute i le nofoaga na tulai mai ai le faalavelave.
Na faamaonia mai e le Sui Komesina o Leoleo i le Samoa News, le faalavelave e pei ona maliu ai se alii e 41 tausaga le matua, ina ua maua atu lona tino o taatia mai i se auvai i Matuu.
Saunoa le tofa ia Leseiau Laumoli, o lo o faagasolo a latou suesuega e uiga i lenei mataupu, ma ua i ai le faamoemoe o se taimi o i luma o le a tuuina mai ai se faamatalaga e uiga i le mafuaaga o lenei faalavelave.
O le taimi nei, e le o manino pe o le alii ua maliu na mafua mai ina ua faaoolima i ai se tagata, pe na mafua foi ona o se taumafaiga e pule i lona soifua (tulou), poo se mafuaaga tau i le mafaufau ua mafua ai ona tulai mai lenei faalavelave.
O le a faatoa manino le mata o le vai i le mafuaaga o le faalavelave, pe afai ae maea suesuega a leoleo o lo o faagasolo i le taimi nei.
O le tagata muamua lava na fesili i ai le Samoa News, o se tina matua e nofo ai i le nofoaga na tulai mai ai le faalavelave, lea na alu ane ma ni nofoa se lua e nonofo ai alii leoleo.
Na taua e le tina lea ina ua fesiligia o ia, o le alii ua maliu e nofo i luma o le auala tele.
E toalua ni molimau na mafai ona fesiligia e le Samoa News e uiga i lenei faalavelave, ma o le isi o i laua nei o se alii sa eva ma le alii ua maliu i le po o le aso Tofi na te’a nei, a’o lumana’i ai le taimi na tulai mai ai le faalavelave.
O le molimau, o le susuga Tupu Aiono, o se alii o lo o aumau i le aai o Utah i Amerika, ae na malaga mai i le amataga o le masina nei i se faalavelave a lona aiga.
Na taua e Aiono i le Samoa News e faapea, o le alii ua maliu na o atu ma le isi ona tausoga i lo latou fale i le po na sosoo ma le taeao lea na maua ai lona tino maliu, ma faia ai loa sa latou evaga i lona fale e aofia ai sa latou inugapia.
“Pe tusa o le itula e 8:00 ana po (po o le aso Tofi) na taunuu atu ai le alii lea i lo matou fale ma matou eva lea, ae pe tusa o le te’a o le 10:00 na alu ese mai ai ina ua uma ana fagu pia e 4 sa inu,” o le tala lea a le molimau.
Fai mai le molimau, sa lelei lava mea uma i le savali ma le talanoa a le alii ua maliu i le taimi na latou faamavae ai, peitai na faateia o ia ina ua fafagu atu o ia e lona aiga ma faailoa atu le mea ua tupu.
Na faasino e le molimau lona lima i le vaega tonu o le auvai na maua ai le tino maliu o le alii ua maliu, lea na te iloaina o ia i le igoa o ‘Tuky’.
Fai mai le molimau, sa ia i ai i le taimi na toso mai ai e leoleo le tino maliu o le alii lea i luga. Sa fao o ia i lalo i le taimi na maua ai, o ona foliga na faasaga i lalo o le vai i luga tonu o se maa o lo o i luma tonu o le vaega na taatia ai lona ulu (tulou).
Sa ia vaaia foi le ofuvae o le alii sa faia o lo o afa i lalo i ona tuli, ao taumafai leoleo e aumai lona tino i luga.
Fai mai le molimau, na te le iloaina pe na faapefea ona tupu lenei faalavelave.
O le faamatalaga foi lea a le isi molimau na fesiligia e le Samoa News. Fai mai le molimau lona lua e le’i manao e faailoa lona suafa, o le alii ua maliu e le nofo i le latou pito nuu, ae nofo i tafatafa o le faleoloa fou lea o lo o i luma o le auala.
Na faamaonia mai foi e le molimau lea e faapea, o le alii lea na maua ua maliu, na maua atu o lo o fao faasaga i lalo ona foliga, ae o lona ofuvae o lo o gata i ona tuli (tulou)
O le vaega lea na maua i ai le tino maliu o le alii lenei, e foliga mai o le vaega lea e lafoa’i i ai le lapisi a le aiga e ana ia le fanua lea.
O tafatafa o se ma’a tele lava i luga o le auvai, na maua ai le tino maliu o le alii lea, o lo o fao i lalo ma lona muaulu o lo o taoto i luma tonu lava o ni maa se lua.
O le taimi mulimuli na maua ai se tino maliu faapea i le atunuu, o le faalavelave lea na tulai mai i le amataga o le tausaga nei, ina ua maua le tino maliu o se tama e silia ma le 60 tausaga le matua o maliu i tua o le Ofisa o le Samoa News i Fagatogo.
Na faaauau suesuega a leoleo e uiga i lea faalavelave ma faaiu’uina ai, o le tama lenei e nonofo ma lona aiga i luga o le nofoaga o lo o i ai le tane i luga o Utulei, ma e foliga mai na see o ia a’o aga’i atu i lo latou fale i se taimi o le po, ma mafua ai loa ona taavale atu i lalo lona tino.


text:
LE OLOMATAMATA OKETOPA 2015
Pe e Aogā le Tatalo?
Ua taʻua e se tusitala o le tatalo ua na o se faiga e maua ai le toʻafilemu. Pe e moni lenā manatu?
Aiseā e Tatalo ai Tagata?
E ono faateʻia oe i māfuaaga e tatalo ai nisi o tagata.
Po o Iai se Tasi o Faafofoga Mai?
E lua ni vala autū e manaʻomia ina ia faafofogaina ai tatalo a se tasi.
Aiseā ua Valaaulia ai e le Atua i Tatou ia Tatalo Atu?
E mafai ai ona tatou maua aogā ia e lē mafai ona maua i se isi lava auala.
Tatalo—O Aogā mo Oe
O le ā e te faatalitalia pe a fai ma au masani le tatalo e lē aunoa?
E te Silafia?
O ā faigatā na feagai ma Herota i le toe fausiaina o le malumalu i Ierusalema? Aiseā na manatu ai tagata Melita i le aposetolo o Paulo o se fasioti tagata?
Ua Ou Iloa Nei e Mafai Ona Ou Fesoasoani i Isi Tagata
Na aafia Julio Corio i se faalavelave faafuaseʻi mataʻutia ma ia manatu ai e lē o alofa mai le Atua. Na fesoasoani le mau i le Esoto 3:7 e suia ai lona manatu.
Pe e Mafai Moni Lava Ona Tatou Iloa le Atua?
O vala e lē o mafai ona tatou malamalama i ai e faatatau i le Atua, e mafai moni ona fesoasoani iā te oe ina ia iloa lelei ai o ia.
Faamagalo ma le Lotoatoa
Pe e tatau ona faaitiitia pe e lē ano foʻi i o tatou faalogona tigā, ina ia mafai ai ona faamagalo atu?
Taliina Fesili Faale-Tusi Paia
O ai e mafai ona faaiʻuina le tulaga mativa?


text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Kenese 5:1-32
5 O le tusi lenei i le talaaga o Atamu. O le aso foʻi na faia ai Atamu e le Atua, na ia faia o ia e faatusa i le Atua.+2 Na ia faia i laʻua o le tane ma le fafine.+ Ona ia faamanuia atu lea iā i laʻua ma taʻua i laʻua o Tagata*+ i le aso na faia ai i laʻua.+3 Na ola Atamu mo le selau tolu sefulu tausaga. Ona fanaua lea e ia o se atalii e foliga iā te ia, e faatusa iā te ia, ua ia faaigoa o ia o Setu.+4 O aso o Atamu ina ua ia fanaua o Setu e valu selau tausaga. Ua fanaua foʻi e ia o atalii ma afafine.+5 O aso uma na ola ai Atamu, e iva selau tolu sefulu tausaga, ona oti ai lea o ia.+6 Na ola Setu mo le selau ma le lima tausaga. Ona fanaua lea e ia o Enosa.+7 E valu selau ma le fitu isi tausaga sa ola ai Setu ina ua mavae ona fanaua e ia o Enosa. Ua fanaua foʻi e ia o atalii ma afafine8 O aso uma o Setu e iva selau sefulu lua tausaga, ona oti ai lea o ia.9 Na ola Enosa mo le iva sefulu tausaga. Ona fanaua lea e ia o Keinano.+10 E valu selau sefulu lima tausaga sa ola ai Enosa ina ua mavae ona fanaua e ia o Keinano. Ua fanaua foʻi e ia o atalii ma afafine.11 O aso uma o Enosa e iva selau ma le lima tausaga, ona oti ai lea o ia.12 Na ola Keinano mo le fitu sefulu tausaga. Ona fanaua lea e ia o Maalaele.+13 E valu selau fā sefulu isi tausaga sa ola ai Keinano ina ua mavae ona fanaua e ia o Maalaele. Ua fanaua foʻi e ia o atalii ma afafine14 O aso uma o Keinano e iva selau sefulu tausaga, ona oti ai lea o ia.15 Na ola Maalaele mo le ono sefulu lima tausaga. Ona fanaua lea e ia o Iareto.+16 E valu selau tolu sefulu isi tausaga sa ola ai Maalaele ina ua mavae ona fanaua e ia o Iareto. Ua fanaua foʻi e ia o atalii ma afafine.17 O aso uma o Maalaele e valu selau iva sefulu lima tausaga, ona oti ai lea o ia.18 Na ola Iareto mo le selau ono sefulu lua tausaga. Ona fanaua lea e ia o Enoka.+19 E valu selau isi tausaga sa ola ai Iareto ina ua mavae ona fanaua e ia o Enoka. Ua fanaua foʻi e ia o atalii ma afafine.20 O aso uma o Iareto e iva selau ono sefulu lua tausaga, ona oti ai lea o ia.21 Na ola Enoka mo le ono sefulu lima tausaga. Ona fanaua lea e ia o Metusela.+22 Talu ona fanaua e ia o Metusela, sa faaauau ona savavali Enoka ma le Atua moni mo le tolu selau tausaga. Ua fanaua foʻi e ia o atalii ma afafine.23 O aso uma o Enoka e tolu selau ono sefulu lima tausaga.24 Na faaauau pea ona savavali+ o Enoka ma le Atua moni.+ Ona lē toe iloa lea o ia e se isi, auā na aveesea o ia e le Atua.+25 Na ola Metusela mo le selau valu sefulu fitu tausaga. Ona fanaua lea e ia o Lameko.+26 E fitu selau valu sefulu lua isi tausaga sa ola ai pea Metusela ina ua mavae ona fanaua e ia o Lameko. Ua fanaua foʻi e ia o atalii ma afafine.27 O aso uma o Metusela e iva selau ono sefulu iva tausaga, ona oti ai lea o ia.28 Na ola Lameko mo le selau valu sefulu lua tausaga. Ona fanaua lea e ia o se atalii.29 Ua ia faaigoa o ia o Noa,*+ ma ia faapea ane: “E faamāfanafanaina i tatou e ia i la tatou galuega, ma le tigā o o tatou lima ona ua faamalaiaina+ e Ieova le laueleele.”30 E lima selau iva sefulu lima isi tausaga sa ola ai Lameko ina ua mavae ona fanaua e ia o Noa. Ua fanaua foʻi e ia o atalii ma afafine.31 O aso uma o Lameko e fitu selau fitu sefulu fitu tausaga, ona oti ai lea o ia.32 Ua lima selau tausaga o Noa. Ona fanaua lea e ia o Semu,+ Hamo+ ma Iafeta.+
Faamatalaga Pito i Lalo
^ Po o “Atamu” po o “fanau a tagata” e mai i le upu Eperu A·dham′.
^ O le uiga o le igoa o Noa o le “Mapu” po o le “Faamāfanafanaga.”
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D5%26wtlocale%3DSM%26srcid=share&subject=Faitau le Tusi Paia i le Initaneti


text:
MATAUPU 9
“Ia Sosola Ese i le Faitaaga”
“O le mea lea, ia fasiotia tuʻinanauga i o outou itutino, o le faitaaga, o amioga lē mamā, le tuʻinanau [ma le lē pulea] i feusuaʻiga, o tuʻinanauga leaga ma le manaʻo tele, o le ifo i tupua lava lea.”
1, 2. Na faapefea ona faufau Palaamo ina ia lamatia le nuu o Ieova?
UA ALU ifo se tagata faifaiva i le nofoaga e masani ona fagota ai. E iai le ituaiga iʻa e na te fia mauaina. Ua ia filifilia se maunu, ma lafo loa lana ofe i le vai. E leʻi leva ae ʻai loa le maunu, ua loloʻu le ofe, ona ia vili aʻe lea i luga o le iʻa. Ua fiafia o ia, auā ua iloa e saʻo le maunu na ia filifilia.
2 I le 1473 T.L.M., na mafaufau ai se tagata e igoa iā Palaamo i se maunu. Na manaʻo o ia e faaaogā lenā maunu e maileia ai tagata o le Atua, o ē na tolauapi i Fanua Laugatasi o Moapi, i le tuaoi o le Nuu Folafolaina. Na faapea mai Palaamo o ia o se perofeta a Ieova, a o le mea moni o ia o se tagata matapeʻapeʻa na totogi e fetuu iā Isaraelu. Ae peitaʻi, na faamanuia e Palaamo Isaraelu ona na faalaa ane Ieova. Ona o lona naunau ia maua lona taui, na manatu ai Palaamo atonu e mafai ona ia faapogaia le Atua e fetuu i lona lava nuu, pe afai e na te faaosoosoina i latou e faia ni agasala matuiā. O lea la, na saunia ai e Palaamo se maunu, o fafine faatosina o Moapi.
3. O le ā le itu na taulau ai le faufauga a Palaamo?
3 Pe na taulau lana faufauga? Ioe, pe a tuu i se isi itu. Na maileia le faitau sefulu afe o tane Isaraelu i lenā maunu, ina ua latou faia “feusuaʻiga lē mamā ma afafine o tagata Moapi.” Na oo foʻi ina latou tapuaʻi i atua o Moapi, e aofia Paala o Peoro, o le atua inosia o le fanautama, po o feusuaʻiga. O le iʻuga, na faaumatia ai tane Isaraelu e toʻa 24,000 i le tuaoi o le Nuu Folafolaina. Pagā se iʻuga mataʻutia!
4. Aiseā na maileia ai le faitau afe o tane Isaraelu i amioga lē mamā?
4 Aiseā na tupu ai lenā mala? Talu ai o le toʻatele o tagata na leaga o latou loto ina ua latou tuulafoaʻia Ieova, o le Atua na laveaʻiina i latou mai i Aikupito, o lē na fafagaina i latou i le toafa, ma taʻitaʻiina ma le saogalemu i latou i tuaoi o le nuu o le folafolaga. (Eperu 3:12) A o manatunatu i lenā mea, na tusi le aposetolo o Paulo: “Aua foʻi neʻi faaauau ona tatou faitaaga, e pei ona faitaaga o nisi o i latou, ma fano ai le toʻalua sefulu tolu afe o i latou i le aso e tasi.” *
5, 6. Aiseā e aogā ai iā i tatou i aso nei le tala o le agasala a Isaraelu i Fanua Laugatasi o Moapi?
5 O le mea na tupu i le tusi o Numera, o loo iai ni lesona aogā mo tagata o le Atua i aso nei, o ē ua toe o se aga ona ulu atu lea i le nuu sili o le folafolaga. (1 Korinito 10:11) O se faaaʻoaʻoga, o le tuʻinanau o le lalolagi i feusuaʻiga, ua atagia ai tuʻinanauga o tagata anamua o Moapi, a ua sili atu ona leaga i le taimi nei. E lē gata i lea, e faitau afe Kerisiano i tausaga taʻitasi ua maileia i amioga lē mamā, o le maunu foʻi lenā na maileia ai tagata Isaraelu. (2 Korinito 2:11) E pei o Semeri o lē na avane ma le faaulumalō se fafine Mitiana i lona faleʻie i totonu o le togālauapi a Isaraelu, ua faapena foʻi i nisi o ē auaufaatasi ma tagata o le Atua i aso nei, ona avea ma taaʻiga leaga i totonu o le faapotopotoga Kerisiano.
6 Po ua e iloaina ea ua e iai nei i Fanua Laugatasi faafaatusa o Moapi? Po ua e iloa atu lou taui o loo i ou luma, o le lalolagi fou ua leva ona faatalitali i ai? Afai o lea, ia e finafinau ina ia tumau i le alofa o le Atua e ala i le usiusitaʻi i le poloaʻiga: “Ia sosola ese i le faitaaga.”
O LE Ā LE UIGA O LE FAITAAGA?
7, 8. O le ā le uiga o le “faitaaga,” ma e faapefea ona selesele e i latou e faitaaga mea na latou lūlūina?
7 O le “faitaaga” (upu Eleni, o le por·neiʹa) e pei ona faaaogā i le Tusi Paia, e faasino atu i feusuaʻiga i fafo o le faatulagaga a le Tusi Paia mo faaipoipoga. E aofia ai le mulilua, o le talitane, o feusuaʻiga i le va o tagata e leʻi faaipoipo, o feusuaʻiga e faaaogā ai le gutu ma le alāfeʻau, atoa foʻi ma le milimiliina o totogasā o sē e lē o faaipoipo i ai. E aofia ai foʻi ma gaoioiga faapena i le va o le itupā e tasi, atoa foʻi ma feusuaʻiga ma manu. *
8 E manino lava le Tusi Paia: O ē e faia le faitaaga, e lē mafai ona latou iai pea i le faapotopotoga Kerisiano, ma e latou te lē maua foʻi le ola e faavavau. (1 Korinito 6:9; Faaaliga 22:15) E tele foʻi āuga leaga e oo iā i latou e pei o le lē toe faatuatuaina e isi, o le manatu faatauvaa iā i latou lava, o faaipoipoga malepelepe, o se lotofuatiaifo ua ōia, o maʻitaga e leʻi faatalitalia, o faamaʻi, atoa foʻi ma le oti. (Faitau le Kalatia 6:7, 8.) Pagā se ala ua tumu i mafatiaga! O le mea e faanoanoa ai, e lē mafaufau muamua le toʻatele o tagata a o latou uia le laasaga muamua
LE LAASAGA MUAMUA
—O ATA MA FAAMATALAGA I FEUSUAʻIGA
9. Pe e moni manatu o isi e lē afāina ata i feusuaʻiga? Ia faamatala.
9 O loo iai ata ma faamatalaga i feusuaʻiga i totonu o nusipepa, o musika, ma le televise i le tele o atunuu, ma ua faamatilatila mai foʻi i le Initaneti. * Pe e moni manatu o isi e lē afāina na mea? E leai, e matuā afāina ai lava! O ē e matamata i ata o feusuaʻiga, e ono fai ma a latou masani le taaloalo i o latou totogasā, ma faatupuina ai foʻi “tuʻinanauga i feusuaʻiga e māsiasi ai” lea e ono iʻu ai i le manaʻo tele i feusuaʻiga, o tuʻinanauga matagā, o le vevesi o ulugalii faaipoipo, ma e ono teteʻa ai foʻi. * (Roma 1:24-27; Efeso 4:19) Ua faapea mai se tagata poto, o le manaʻo tele i feusuaʻiga, ua pei o le kanesa. Ua fai mai o ia: “E tuputupu pea ma e sosolo foʻi. E seāseā ona toe foʻi i se lelei, e faigatā tele ona togafitia ma faateʻaina.”
10. E faapefea ona tatou faatatauina le mataupu silisili o loo i le Iakopo 1:14, 15? (Tagaʻi foʻi i le pusa “ Na Maua Le Malosi e Faia ai Amioga Mamā.)
10 Seʻi mafaufau i upu o loo i le Iakopo 1:14, 15: “Ua faaosoosoina tagata taʻitoʻatasi ona ua tosina ma maileia i ona lava tuʻinanau. Auā a tō le tuʻinanau, ona fanau mai ai lea o le agasala, a matua le agasala ona fanau mai ai lea o le oti.” Afai e mapuna aʻe se tuʻinanauga leaga i lou mafaufau, ia vave gaoioi loa e tineia! O se faaaʻoaʻoga, afai e faafuaseʻi ona tau lau vaai i ata o ni tagata telenonoa, ia vave ona tilotilo ese, pe ia tapē le komepiuta, pe sui foʻi le ala TV. Ia gaoioi malosi ina ia lē lolo atu i tuʻinanauga lē mamā manū e leʻi sasao aʻe ma manumalo ai iā te oe!
11. E faapefea ona tatou faaalia le faatuatua iā Ieova a o tatou tauivi ma tuʻinanauga sesē?
11 E iai se māfuaaga lelei ua timaʻi mai ai Lē e sili atu lona silafia o i tatou nai lo o i tatou lava: “O le mea lea, ia fasiotia tuʻinanauga i o outou itutino, o le faitaaga, o amioga lē mamā, le tuʻinanau [ma le lē pulea] i feusuaʻiga, o tuʻinanauga leaga ma le manaʻo tele, o le ifo i tupua lava lea.” (Kolose 3:5) E moni, o se luʻitau lenā mea. Ae ia manatua, o loo iai lo tatou Tamā o i le lagi o lē e alofa ma onosaʻi, e mafai ona tatou ōle atu iā te ia. (Salamo 68:19) O le mea lea, ia vave liliu atu iā te ia pe a oso aʻe ni mafaufauga sesē iā te oe. Ia tatalo mo “le mana lea e sili atu i le malosi o tagata,” ma ia uaʻi atu lou mafaufau i se isi mea.
12. O le ā e faasino i ai o tatou “loto,” ma aiseā e ao ai ona leoleoina?
12 Na tusi le tagata poto o Solomona: “O le mea e sili ona leoleoina o mea uma, ia leoleoina lou loto, auā e tupu mai ai vaipuna o le ola.” (Faataoto 4:23) O o tatou “loto” e faasino atu i o tatou tagata i totonu, o tagata moni e iai i tatou i le silafaga a le Atua. E lē gata i lea, e faalagolago lo tatou mauaina pe lē mauaina o le ola e faavavau i le silasila a le Atua i o tatou “loto,” ae e lē fua i le vaaiga a tagata iā i tatou. O le mea moni lenā. E tāua tele lenā manatu. Na osia e le tagata faamaoni o Iopu se feagaiga ma ona mata, ina ia aua neʻi tilotilo ma le lē tatau i se fafine. (Iopu 31:1) O se faaaʻoaʻoga lelei lenā mo i tatou! O le manatu foʻi lenā o se faisalamo, o lē na tatalo: “Ia e liliuese oʻu mata mai i le vaai atu i mea e lē aogā.”
O LE FILIFILIGA SESĒ A TINA
13. O ai Tina, ma aiseā e leʻi poto ai lana filifiliga i ana uō?
13 Na tatou mātauina i le Mataupu 3, e malolosi taaʻiga a a tatou uō iā i tatou i le faia o mea lelei po o mea leaga. (Faataoto 13:20; faitau le 1 Korinito 15:33.) Seʻi manatu i le faaaʻoaʻoga iā Tina, o le afafine o le augātamā o Iakopo. Na faauō atu ma le lē poto Tina i teine Kanana, e ui ina aʻoaʻoina lelei o ia. Na lauiloa tagata Kanana i a latou amioga matagā, e pei o tagata Moapi. (Levitiko 18:6-25) O le manatu o tane Kanana, e aofia ai ma Sekema o lē “ua sili le aga faatamālii” i le aiga o lona tamā, na manaʻo Tina e momoe ma se tane.
14. Na faapefea i le filifiliga a Tina i ana aumea ona iʻu ai i se mala?
14 Atonu e leʻi mafaufau Tina i feusuaʻiga ina ua vaai iā Sekema. Peitaʻi, na faia e Sekema le mea na masani ai tane Kanana pe a mananaʻo e momoe ma ni teine. Atonu na fiu Tina e tetee atu, ae na “faamalosia . . . o ia” e Sekema. E aliali mai na “alofa” mulimuli ane Sekema iā Tina, ae e leʻi taʻutonuina ai le mea na ia faia iā Tina. (Faitau le Kenese 34:1-4.) E lē na o Tina na puapuagatia i le mea na tupu. O lana filifiliga i ana aumea, na iʻu ina faalumaina ma faamāsiasi ai lona aiga atoa.
15, 16. E faapefea ona tatou maua le atamai moni? (Tagaʻi foʻi i le pusa “ O Mau e Mafaufau Loloto i Ai.)”
15 Na aʻoaʻoina e Tina se lesona tāua, e ui i le oona ma le tigā. Peitaʻi, o ē e alolofa ma usiusitaʻi iā Ieova, e lē moomia ona latou tofo i le tigā o le olaga ina ia iloa le mea e tatau ona fai. Ona ua latou faalogo i le Atua, ua latou filifili ai e ʻsavavali ma tagata atamamai.’ (Faataoto 13:20a) O lea ua latou malamalama ai i “ala lelei uma” ma ʻalofia ai faafitauli ma mafatiaga.
16 E mafai ona maua le atamai mai le Atua e i latou uma o loo naunau i ai, ma faamalieina lenā naunau e ala i le suʻesuʻe e lē aunoa o le Afioga a le Atua, ma lomiga ua saunia mai e le pologa faamaoni ma le faautauta. (Mataio 24:45; Iakopo 1:5) E tāua foʻi le lotomaulalo, lea e atagia mai i le nofosauni e utagia fautuaga a le Tusi Paia. (2 Tupu 22:18, 19) O se faaaʻoaʻoga, atonu e iloa e se Kerisiano e faaʻoleʻole lona loto ma e matuā leaga lava. (Ieremia 17:9) Peitaʻi, afai e na te faia se filifiliga sesē, pe e lotomaulalo ea o ia e talia se fautuaga alofa ma maʻoti e fesoasoani iā te ia?
17. Ia faamatala se tulaga e ono tulaʻi mai i se aiga, ma le auala e ono fefulisaʻi ai se tamā ma lona afafine.
17 Seʻi manatu i le tulaga lenei. E lē faataga e se tamā sona afafine ma se uso talavou Kerisiano e ō na o i laʻua, e aunoa ma se tasi e latou te toʻatolu. Ae ua tali atu lona afafine: “Tamā, pe e te lē faatuatuaina aʻu? E ma te lē faia se mea leaga!” Atonu e alofa le afafine iā Ieova ma e lelei foʻi ona faanaunauga, ae faamata o “savali [o ia] ma le atamai” mai le Atua? Po o ʻsola ese o ia i le faitaaga’? Po o ia “faatuatuaina” ma le valea lona lava loto? (Faataoto 28:26) Atonu e mafai ona e mafaufau i nisi mataupu silisili, e fesoasoani i se tamā ma sona afafine e fefulisaʻi ai i le mataupu.
NA SOLA ESE IOSEFA MAI LE FAITAAGA
18, 19. O le ā le faaosoosoga na oo i le olaga o Iosefa, ma na faapefea ona ia taulimaina?
18 O se alii talavou lelei o lē e alofa i le Atua ma na sola ese mai le faitaaga, o Iosefa, o le ʻafa tuagane o Tina. (Kenese 30:20-24) Na vaaitino Iosefa a o laʻitiiti o ia i āuga o le mea sesē na faia e lona tuafafine. E lē taumatea o le manatuaina o na mea, faatasi ai ma le faanaunauga o Iosefa ia tumau i le alofa o le Atua, na puipuia ai o ia i tausaga mulimuli ane i Aikupito ina ua taumafai le avā a lona matai e faatosina o ia “i lea aso ma lea aso.” Ona o Iosefa o se pologa, e leʻi mafai ona faamavae mai lana galuega ma alu ese! Sa tatau ona gaoioi ma le poto ma le lototele. Na ia faia faapea e ala i le fai atu e lē aunoa i le avā a Potifara e leai, ma na sola ese ai mai iā te ia.
19 Seʻi manatu foʻi i ai, ana se mea na moemiti Iosefa i le fafine, pe na masani foʻi ona mafaufau i feusuaʻiga, pe faamata e mafai ona tumau i le faamaoni? Atonu e leai. Peitaʻi, nai lo o le mafaufau i manatu leaga, na faapelepele Iosefa i lana faiā ma Ieova, lea e atagia mai i ana upu i le avā a Potifara. Na faapea atu o ia: “Ua iā te aʻu le pule [mai loʻu matai] i mea uma seʻi vaganā ai oe, auā o oe o lona faletua. Pe faapefea ona ou faia lenei mea leaga tele ma ou agasala ai i le Atua?”
20. Na faapefea ona suia e Ieova le tulaga o Iosefa?
20 Seʻi manatu i le olioli o Ieova a o ia silasila mai i le talavou o Iosefa, o lē na mamao ese mai lona aiga, ae na faamaoni pea o ia i lea aso ma lea aso. (Faataoto 27:11) Mulimuli ane, na suia e Ieova tulaga o mea, e lē gata na tatalaina Iosefa mai le falepuipui, ae na fai foʻi o ia ma palemia o Aikupito ma le pule o meataumafa! (Kenese 41:39-49) Ua moni ai upu o le Salamo 97:10: “O outou o ē e alolofa iā Ieova, ia outou ʻinoʻino i le leaga. O loo ia leoleoina ona tagata faamaoni; e na te laveaʻiina i latou mai i lima o ē e amioleaga”!
21. Na faapefea ona lototele se uso talavou i Aferika i le faia o le mea saʻo?
21 Ua faaalia foʻi e le toʻatele o auauna a le Atua i aso nei lo latou “ʻinoʻino i le leaga ae naunau i le lelei.” (Amosa 5:15) Na taʻua e se uso talavou i Aferika se teine na la vasega, o lē na fai mai e mafai ona la momoe, ae ia fesoasoani atu iā te ia i lana suʻega o le numera. Na faapea mai le uso: “Na ou vave teena le mea na manaʻo i ai. O loʻu tumau i le faamaoni, na ou tausia ai loʻu mamalu ma loʻu manatu mamafa iā te aʻu lava, lea e sili atu ona tāua i lo o auro ma siliva.” E moni e “fiafia puupuu” i le taimi e faatino ai le agasala, a o lenā fiafiaga vave mavae e iʻu ai i le tele o tigā. (Eperu 11:25) E matuā faatauvaa foʻi pe a faatusa i le fiafiaga tumau e maua ona o le usitaʻi iā Ieova.
TALIA LE FESOASOANI MAI LE ATUA ALOFA MUTIMUTIVALE
22, 23. (a) Aiseā e iai pea le faamoemoe mo se Kerisiano ua agasala matuiā? (e) O le ā le fesoasoani ua tuuina mai i se tagata faimea sesē?
22 O i tatou uma lava o loo tauivi e faatoʻilalo tuʻinanauga o le tino ona tatou te lē lelei atoatoa, ma faia le mea e saʻo i le silafaga a le Atua. (Roma 7:21-25) O loo silafia e Ieova lenā mea, “ua ia manatua o le efuefu lava i tatou.” (Salamo 103:14) Peitaʻi, e iai taimi e ono faia ai e se Kerisiano se agasala matuiā. Po ua lē toe iai la se faamoemoe mo ia? E leai! Ae e ono selesele e le tagata faimea sesē ni āuga tigā, e pei o le tupu o Tavita. Peitaʻi, “e nofosauni” pea le Atua “e faamagalo” ē e salamō ma “faailoa atu” a latou agasala.
23 E lē gata i lea, ua saunia ma le alofa e le Atua i le faapotopotoga Kerisiano o “meaalofa i tagata,” o leoleo mamoe o ē e matutua faaleagaga, o ē e agavaa ma naunau e fesoasoani mai. (Efeso 4:8, 12; Iakopo 5:14, 15) O lo latou sini, o le fesoasoani lea i le tagata faimea sesē ina ia toe faaleleia lana faiā ma le Atua, ma maua e ia le “loto ua poto” e pei ona taʻua e le tagata poto o Solomona, ina ia lē toe faia e ia le agasala.
“IA MAUA LE LOTO UA POTO”
24, 25. (a) Na faapefea ona faaalia e le tauleʻaleʻa o loo taʻua i le Faataoto 7:6-23 “ua leai sona mafaufau”? (e) E faapefea ona tatou “maua le loto ua poto”?
24 O loo taʻua i le Tusi Paia le tagata “ua leai sona mafaufau,” ma lē ua “maua le loto ua poto.” (Faataoto 7:7) Ona o le laʻitiiti faaleagaga ma leai se poto masani i le auaunaga i le Atua, e ono leai ai se faautaga loloto ma se tofā mamao i se tasi “ua leai sona mafaufau.” E pei o le tauleʻaleʻa o loo faamatalaina i le Faataoto 7:6-23, e ono maileiagofie o ia i le faia o se agasala matuiā. Peitaʻi, “o lē ua maua le loto ua poto” e uaʻi totoʻa o ia i le tagata i totonu, e ala i le tatalo ma suʻesuʻe e lē aunoa i le Afioga a le Atua. E ui i lona tulaga lē lelei atoatoa, ae e finafinau o ia ina ia faaōgatusa ona manatu, o faanaunauga, o lagona, ma sini o le olaga ma mea ua faafinagaloina e le Atua. O lea la, “ua alofa o ia iā te ia lava” po ua faamanuia iā te ia lava, ma “e na te maua mea lelei.”
25 Ia fesili ifo iā te oe lava: ʻPo ou te talitonu maumauaʻi e tonu tapulaa a le Atua? Po ou te talitonu ea e tele le fiafia e maua pe a ou usitaʻi i na tapulaa?’ (Salamo 19:7-10; Isaia 48:17, 18) Afai o e masalosalo, ia faasaʻo loa. Ia mafaufau loloto i āuga o le teena o tulafono a le Atua. E lē gata i lea, “inā . . . tofotofo ia ma iloa ai e lelei Ieova” e ala i le faatatauina o le upu moni, ma faatumu lou mafaufau i manatu lelei
26. O le ā le mataupu tāua o le a iloiloina i le mataupu o sosoo mai?
26 Na faia e Lē na Foafoaina i tatou o tatou totogasā, ina ia mafai ai ona maua a tatou fanau, ma faamalieina i feusuaʻiga i faaipoipoga, ae e lē o ni mea e fai faataaloga. (Faataoto 5:18) O le a iloilo i mataupu e lua o sosoo mai le silafaga a le Atua i faaipoipoga.
^ pala. 4 O le faitau aofaʻi e pei ona taʻua i le tusi o Numera, na aofia ai “ē ua faauluulu i ai le nuu” na fasiotia e faamasino atonu o lo latou aofaʻiga e toʻa 1,000, atoa foʻi ma ē na faaumatia tuusaʻo e Ieova.
^ pala. 7 Mo nisi faamatalaga i le uiga o amioga lē mamā ma amioga matagā, tagaʻi i le “Fesili Mai i le ʻAufaitau” i Le Olomatamata o Iulai 15, 2006, ua lomia e Molimau a Ieova.
^ pala. 9 O “ata ma faamatalaga i feusuaʻiga” e pei ona taʻua i inei, o loo faasino atu i ata, o tusitusiga, po o leo i telefoni e faagaee ai faalogona o le fia feusuaʻi. E ono faasino atu i se ata o se tagata telenoa, po o ata o ni tagata se toʻalua pe e sili atu foʻi o loo faia ni feusuaʻiga matagā.
^ pala. 9 O loo faamatalaina i le Faaopoopoga “Ia Manumalo i le Masaniga Leaga o le Taaloalo i Totogasā” le taaloalo i totogasā.


text:
AKMENIJA, UABPepa pisinisi tafailagi
AKMENIJA, UAB
Design stair, Faapipiiina stair, Faasitepu lotoifale, Fausiaina, esetete moni, Flooring +12
Faafanua
Gaoioiga vaega
Design stair, Faapipiiina stair, Faasitepu lotoifale, Fausiaina, esetete moni, Flooring, Gaosi stone, Maʻa i fafo, Malosiaga ma punaoa faalenatura, Mamanu galuega, Manatu initeria, Oloa stone, Oloa tau fefaatauaiga, Products stone, Sauāina, Sitepu, Teuteu stone, Tini stair
Qr code
vCard
Website
Igoa nofoaga: Akmenija, natūralus akmuo, židiniai ir krosnelės, marmuras, granitas, akmens plokštės


text:
MATAUPU 125
Ua Taʻitaʻi Atu Iesu iā Ana Ona Avatu ai Lea iā Kaiafa
MATAIO 26:57-68 MAREKO 14:53-65 LUKA 22:54, 63-65 IOANE 18:13, 14, 19-24
UA TAʻITAʻI ATU IESU IĀ ANA, O LĒ SA AVEA MA OSITAULAGA SILI
UA FAIA E LE SANITERINI SE FAAMASINOGA E LĒ TUSA AI MA LE TULAFONO
Ina ua uma ona saisaia Iesu e pei o se tagata solitulafono, ona taʻitaʻi atu lea o ia iā Ana. Sa avea Ana ma ositaulaga sili, i le taimi na maofa ai aʻoaʻo i le malumalu i fesili a Iesu ina ua 12 ona tausaga. (Luka 2:42, 47) Na mulimuli ane avea nisi o atalii o Ana ma ositaulaga sili. Ae o le taimi lenei, o lea ua avea Kaiafa le toʻalua o le afafine o Ana ma ositaulaga sili.
A o iai Iesu i le maota o Ana, ua maua ai e Kaiafa se taimi e faapotopoto ai le Saniterini. E toʻa 71 sui o le Saniterini (le Faamasinoga Sili), lea e aofia ai le ositaulaga sili ma isi foʻi sa avea muamua ma ositaulaga sili.
Ua fesili atu Ana iā Iesu “e uiga i ona soo ma ana aʻoaʻoga.” Ua tali mai Iesu: “Ua ou tautala atu i luma o tagata i le lalolagi. E masani foʻi ona ou aʻoaʻo atu i sunako ma i le malumalu, o i inā e ō mai uma i ai tagata Iutaia; ma ou te leʻi tautala faalilolilo foʻi i se mea. Aiseā ua outou fesili mai ai iā te aʻu? Fesili atu iā i latou o ē na faalogo i mea na ou tautala atu ai iā i latou.”—Ioane 18:19-21.
Ua uma ona fetalai atu o Iesu i nei mea, ona pō ai lea o ona fofoga e se leoleo o loo tū ai i inā ma faapea atu: “E te tautala ea faapena i le faitaulaga sili?” Ae ua silafia e Iesu e na te leʻi faia se mea leaga. O lea ua tali atu ai o ia: “Afai ua sesē saʻu upu, ia taʻu mai le mea ua sesē ai, ae afai ua saʻo, aiseā la ua e pō mai ai iā te aʻu?” (Ioane 18:22, 23) Ina ua māeʻa lenā, ona faatonuina lea e Ana ina ia taʻitaʻi atu Iesu iā Kaiafa.
O le taimi lea ua faapotopoto uma ane ai i le maota o Kaiafa, i latou ua faia aʻe ai le Saniterini: o lē o loo avea ma ositaulaga sili, ʻautoeaina o le nuu ma le ʻautusiupu. E tusa ai ma le Tulafono, e lē tatau ona faia se faamasinoga faapea i le pō o le Paseka. Peitaʻi, e lē o taofia ai i latou mai i le faataunuuina o la latou faufauga leaga.
E toetoe lava o sui uma o le Saniterini e tutusa o latou manatu e uiga iā Iesu. Ina ua uma le toe faatūina e Iesu o Lasalo, na filifili le Saniterini e tatau ona fasiotia Iesu. (Ioane 11:47-53) E leʻi leva tele atu foʻi, na taupulepule ai taʻitaʻi lotu e puʻe Iesu ma fasioti o ia. (Mataio 26:3, 4) O le mea moni, e tusa ua leva ona faia e le Saniterini le faaiʻuga e faasalaina Iesu i le oti, a o leʻi faia lona faamasinoga.
E lē gata e lē faaletulafonoina lenei feiloaʻiga, ae ua taumafai foʻi le ʻaufaitaulaga sili ma isi o le Saniterini e saʻili mai ni molimau, ina ia avatu ni faamatalaga sesē ma maua ai se mea e molia ai Iesu. Ua latou maua le toʻatele o molimau, peitaʻi, e lē tutusa a latou faamatalaga. Mulimuli ane, ua ō mai ni molimau se toʻalua ma taʻutino atu: “Na matou faalogo na faapea mai o ia, ʻOu te talaina i lalo lenei malumalu na faia e lima, ma ou te toe fausia i aso e tolu se isi malumalu e lē faia e lima.’” (Mareko 14:58) Peitaʻi, e lē tutusa foʻi molimau a i laʻua nei.
Ua fesili atu Kaiafa iā Iesu: “Aiseā ua e lē tali mai ai? O le ā lenei mea ua latou molia ai oe?” (Mareko 14:60) Ua lē tali atu Iesu e tusa ai o nei moliaga sesē ua faia e tagata e lē tutusa a latou faamatalaga. O lea, ua sui ai e le ositaulaga sili o Kaiafa se isi auala e faaaogā.
Ua iloa e Kaiafa e matuā lē fiafia lava tagata Iutaia i se tasi e faapea mai o ia o le Alo o le Atua. I se taimi muamua atu, na faapea atu ai Iesu o le Atua o lona Tamā. O lea, na mananaʻo ai tagata Iutaia e fasioti o ia, ona ua latou faapea ane ʻua ia faatutusa o ia ma le Atua.’ (Ioane 5:17, 18; 10:31-39) O le iloaina e Kaiafa o nei mea, ua ia faatonuina ai Iesu: “Ou te fai atu iā te oe, ia e tautō i le Atua soifua e te tautala i le mea moni, ma taʻu mai iā i matou po o oe o le Keriso, le Alo o le Atua!” (Mataio 26:63) O le mea moni, sa faailoa atu e Iesu o ia o le Alo o le Atua. (Ioane 3:18; 5:25; 11:4) Pe afai la e na te lē faailoa atu lenā mea i le taimi lenei, e ono foliga atu ai ua ia teena o ia o le Alo o le Atua ma o le Keriso. O lea ua fetalai atu ai Iesu: “O lea lava; ma o le a outou vāai i le Atalii o le tagata o loo nofo i le itu taumatau o Lē e Malosi, ma e sau foʻi o ia i ao o le lagi.”—Mareko 14:62.
O le taimi lava lea ua saeia ai e Kaiafa ona ofu tele, ma faapea atu: “Ua upuleaga o ia i le Atua! O le ā le aogā o nisi molimau iā i tatou? O lenā ua outou faafofoga i ana upuleaga i le Atua. O le ā so outou finagalo?” Ua faia e le Saniterini se faamasinoga e lē tonu e ala i le tali mai: “E tatau ona oti o ia.”—Mataio 26:65, 66.
O lea ua latou tauemu ai iā Iesu ma tatuʻi o ia. Ua tapō e isi ona foliga ma tuufeanu iā te ia. Ua latou ufiufi foʻi i ona fofoga ma tapō o ia, ma faapea atu faaʻamuʻamu: “Afai o oe o se perofeta, ia taʻu mai po o ai na ia pō atu iā te oe?” (Luka 22:64) Pagā le leaga o le auala ua faileagaina ai le Alo o le Atua, i lenei faamasinoga ua faia i le pō o le Paseka, o se taimi e lē tusa ai ma le tulafono!


text:
Fagogo: O le ‘Au Uso ma le Purinisese mai Initia
[Soso’o ane loa lau faitau i le toe soso’oina o la tatou tala fa’asolo, lea na gata mai i le vaiaso na te’a nei i le taimi lea na fa’ateia ai fitafita a le tama o Iasoni ina ua fetaui lava lo latou taunu’u atu i le vaega tonu o le mafataga lea o lo’o fa’amoemoe e maua ai sa latou va’a e aga’i atu ai i tai, ae sulugia loa i latou i moli o le isi va’a a fitafita Initia.]
Na faigata ona toe faia e fitafita a Iasoni se isi gaoioiga ona o lea ua matua malamalama uma le vaega lea o lo o latou tutu ai i sulu malolosi o le va’a lea ua ki atu ia te i latou, fa’atasi ai ma le fa’asilasilaga lea ua fa’asalalau atu i le sipika ina ia tu i lalo a latou a’upega ae sisi’i i luga o latou lima. Na umi se taimi o ki mai pea sulu o le va’a fa’atasi ai ma le fa’asilasilaga o lo o tu’uina atu pea i fitafita a Iasoni, ae leai ma se fitafita o aga’i atu i le vaega tonu lea o lo o latou tutu ai, ma na avea lea tulaga ma itu na masalomia ai loa e fitafita a Iasoni, e foliga mai e na o le to’atasi lava le tagata lea o lo o i luga o le va’a lea o lo o ki atu ana moli fua i le leai o se fitafita po o ni fitafita o agai atu ia te i latou. O le tomai ma le agava’a o fitafita a le tama o Iasoni i le fa’avasegaina o taimi ma gaoioiga ta’itasi i taimi o taua, na faia ai loa le fa’atonuga a le isi fitafita ina ia ‘osofai loa le tagata lea o lo o i luga o le va’a pa’u lea e ki atu moli ia i latou.
Na toeitiiti lava tuai gaoioiga a fitafita a le tama o Iasoni, ona, e fetaui lava le mae’a ona o latou osofaia o le tagata lea sa vala’au ane i le sipika i luga o le va’a pa’u, ae o latou fa’alogoina loa le pisapisao atu o isi fitafita a le malo o Initia o lo o tuliloa atu i latou ma le alo ali’i o le malo, peita’i na vave gaoioiga a fitafita a le tama o Iasoni e ala i le fa’aola lea o le va’a pa’u lea sa i luga o le matafaga ma latou aga’i atu ai loa i tai i le vaega o lo o i ai le fuava’atele a le malo, mo le momoliina atu lea o le alo ali’i i le va’a.
Pe tusa ma le afa itula na aga’i atu ai le va’a laitiiti lea i tai ae taunu’u loa i le vaega o lo o taula mai ai le fuava’a tele, ma auina atu ai loa lea o le alo ali’i i totonu, tuli oso atu ai ma i latou i luga o le va’a, ona o latou ta fanaina loa lea o fuava’a ia sa latou fa’aaogaina ma fa’aleaga, ina nei mafai ona fa’aaoga e fitafita a le malo o Initia e tuliloa atu ai i latou. “Fa’atopetope loa gaoioiga uma ma tatou toe fo’i atu i le malo manu e lei tuliloaina mai i tatou e ‘au a le fili,” o le alaga atu lea a le ta’ita’i ‘au i fitafita uma o lo o i totonu o le va’a, ma fa’alogoina ai loa lea o le ola uma o afi o le va’a, ma va’aia ai le se’ese’e malie ‘ese atu mai le ogasami sa taula ai, peita’i ao se’ese’e malie ‘ese atu le fuava’a tele lenei a le malo o Asuria, sa va’aia le tuliloa atu e isi va’a laiti a le malo o Initia e aofia ai ma le tafanaina atu o pomu ona o le taumafai ia mafai ona toe fa’afo’i atu le purinisese ma le alo ali’i lea ua ave fa’atagata o taua e fitafita a Asuria.


text:
Faateleina o Lou Mataalia
O otootoga e aoao mai ai e aofia ai foi sootaga i vitio pupuu e uiga i le fesoasoani i talavou ia liua. E le gata i lea, o vitio faaleaoaoga mo le Perisitua Arona, Tamaitai Talavou, ma le Aoga Sa o loo maua foi i le Leadership Training Library.
O nei vitio uma o loo i ai faataitaiga moni o taitai ma faiaoga o loo fesoasoani i talavou ia liua i le talalelei. E mafai ona suesueina e le tagata lava ia, pe faatasi foi ma isi faiaoga ina ia malamalama atili ai i le natura fefaasoaai o le aoao mai ma le aoao atu i talavou.